Bukedde Online - Abaaferebwa ettaka e Jinja Kalooli bakaaba\nKanso Kiwanuka avuganya Minisita Kibuule yasuze mu kkomera\nOmulamuzi Byabakama ayanukudde Bobi Wine\nBobi atutte ensonga 7 mu kakiiko k'ebyokulonda\nEnfa y'owa poliisi ekyatabudde banne\nAbaaferebwa ettaka e Jinja Kalooli bakaaba\nBasiitaanye okutambuza embizzi ezaabaweereddwa Museveni\nBaddereeva bajereze Poliisi lwa mugagantik...\nBy Moses Lemisa\nAdded 13th October 2020\nAbamu ku bano baali batandise n'okuzimba, Ali Kissekka nnannyini ttaka omutuufu we yabakakasiza nti baagula mpewo n'abalaga ebiwandiiko ebituufu kwe yagulira ng'ekisinga okubeewuunyisa baagenda okukizuula nga Poloti emu Ntale yagiguzanga abantu abasoba mu basatu ng'endagaano bazikolera ku LC.\nAbamu ku baaferebwa. Mu katono ye Kisekka, nnannyini ttaka omutuufu.\nABANTU abaaferebwa ettaka e Jinja Kalooli balumirizza ssentebe w'ekitundu okuba mu lukwe ne basaba poliisi akwatibwe asobole okubaliyirira kuba endagaano ze balina ye yazibaakolera. LC egamba nti nayo omufere yagitomezza.\nEttaka lino eriwezaako Fuuti 106 mu bugazi ate mu buwanvu 107 lisangibwa ku kyalo Jinja Kalooli mu muluka gw'e Wamala mu ggombolola y'e Nabweru mu Disitulikiti y'e Wakiso ng'abantu 13 baaligula ku Steven Ntale ng'akolagana ne ssentebe w'ekitundu, Andrew Musisi Kasatiro eyabakolera endagaano.\nAbaagula kuliko; Catherine Namirembe ow'e Katooke yagula fuuti 20-40 ku 3,000,000/-, Shafik Kasekende w'e Nabweru yagula fuuti 25-30 ku 4,300,000/, Zaidi Kanyike ow'e Kazo Lugoba yagula fuuti 20-40 ku 2,500,000/-, Ivan Sande yagula fuuti 35-20 ku 3,000,000/-, Veronica Naggujja ow'e Ndejje yagula fuuti 20-40 ku 2,000,000/-, Rahuma Nantanda ow'e Kanyanya ng'abadde Oman gye yasinziira okuweereza ssente okumugulira poloti n'abalala.\nKisekka yakwatagana n'abaaferebwa ne baggulawo omusango ku poliisi ne bakwata Ntale n'atwalibwa mu kkooti y'e Nabweru n'asindikibwa mu kkomera e Kitalya kyokka abaaferebwa si bamativu Kasatiro obutakwatibwa nga bagamba ye yakolanga endagaano ezitunda poloti emu emirundi egisoba mu esatu ng'era kirabika yali mu lukwe ne Ntale.\nAbamu ku baaferebwa ettaka e Jinja Kalooli. Mu katono ye Kisekka nnannyini ttaka omutuufu.\nNNANNYINI TTAKA OMUTUUFU AYOGEDDE\nAli Kisekka omusuubuzi w'ebyamasannyalaze mu Kiyembe, nnannyini ttaka omutuufu yategeezezza nti, omukyala gwe nagulako ettaka eryo fuuti 106 ku 107 mu 2013 yali omu ku baakakiiko ka LC yategeeza ssentebe nti atunze ekifo n'atandika okukirimirako wabula olw'ebisolo okulya ebirime byange nasalawo okwesonyiwa okulimirako naye ng'abantu abasinga baali bamanyi nti wange. Nakitegeera mu 2019 nti waliwo eyeefuula nnyiniryo.\nSsentebe Kasatiro yategeezezza nti, omukyala Lutwama bwe yali atadde ettaka lye ku katale nti alitunda twakitegeerako nga LC kyokka bwe yali aliguza Ali Kisekka tetwamanya ers bwe yatuleetera endagaano ng'eraga nti Lutwama ye yamuguza tetwalinamu kutya kwonna.\nNtale yatandika okusalamu poloti n'aziwa nnamba n'aleeta abaguzi nga LC ne tukola endagaano olw'okuba poloti nnamba twali tuzitegedde bwe yaleetanga omuguzi tekyatwetaagisanga kugenda ku poloti, nga tukola ndagaano eyo y'ensobi abaagula gye banvunaana nti kirabika nali mu lukwe\nAndrew Musisi Kasatiro\nAbadde yeeyita owa UPDF n'afera abantu mukwate\nAbayizi embeera gye bayitamu nga bagenda ku ssomero n'okudda awaka\nOmusumba asabye abakulembeze okussa ssente mu bintu ebigasa bannayuganda\nGgwanga tebamututte bweru, takyasobola nnyonyi\nLwaki ab'e Nairobi batumizza dokita wa Lukwago\nEbyavudde mu kukebera Lukwago\nOmulamuzi Byabakama ayanuku...\nOLUVANNYUMA lw'okusisinkana ttiimu ya NUP eyakulembeddwa Kyagulanyi, omulamuzi Simon Byabakama yannyonnyodde ku...\nBobi atutte ensonga 7 mu ka...\nROBERT Kyagulanyi Ssentamu (Bobi Wine) awadde akakiiko k'ebyokulonda ensonga musanvu z'ayagala batereeze okusobola...\nEnfa y'owa poliisi ekyatabu...\nENFA ya ofiisa wa poliisi abadde akulira ofiisi ekola ku nsonga z'amaka n'abaana e Kabalagala ekyatabudde baserikale...\nLwaki ab'e Nairobi batumizz...\nOMUSAWO wa Erias Lukwago bamutumizza okugenda e Nairobi mu kiseera kino ‘omuloodi' gy'ajjanjabirwa. Dr. Hassan...\nAb'e Bukomansimbi mwewale e...\nOmubaka wa Pulezidenti mu disitulikiti y'e Bukomansimbi, Yahaya Kakooza alabudde abantu b'e Bukomansimbi obutetantala...\nAmuriat abuuzizza ku balonzi ng'agend...\nAbawagizi ba Bobi Wine abanoonye ku b...


Bukedde Online - Biibino Kamoga bye yeesigamyeko okujulira\nSHEIKH Yunus Kamoga yataddeyo dda ebiwandiiko ebitegeeza kkooti ejulirwamu nga bw’atali mumattivu ku byasaliddwaawo era ebetegeke okuwulira okujulira kwe.\nSheikh Kamoga ng'alinnya bbaasi okuzzibwa mu kkomera e Luzira\nKamoga, muganda we Murta Mudde Bukenya, Siraje Kawooya ne Fahad Kalungi kkooti emanyiddwa nga International Crimes Division yabasingisa omusango gw’obutujju era abalamuzi basatu ne babasiba obulamu bwabwe bwonna.\nAbalamuzi bagamba nti engeri gye baali abakulembeze mu ddiini, bwali buvunaanyizibwa bwabwe okusomesa abantu obumu n’okusonyiwagana naye bo baasomesanga bukyayi bwe baakubanga enkuhhaana ne boogerera bannaabwe amafuukuule n’okubalaga ng’abalabe b’Obusiraamu abalina okufa, ne bakola enkalala zaabo be baali tebakkiriziganya nabo ekyaviirako Sheikh Mustapha Bahiga ne Hassan Kirya okuttibwa.\nYe Yusuf Kakande ne Abdul Salam Sekayanja baasibwa emyaka 30 kuba tebaali bakulembeze (Sheikh), bwe batyo nga bagendera ku bigambo bya Kamoga ne banne. Kamoga okutegeeza kkooti nti bagenda kujulira, bayise mu looya waabwe Fred Muwema.\nENSONGA KWE BEESIGAMYE\nEkibonerezo ky’okusibwa amayisa kye kikyasinze obunene mu bibonerezo byonna era nga kino kiweebwa omuntu eyazza omusango mu ngeri etetera kusangibwa nga bwe kyali ku batujju abaatega bbomu e Lugogo ne Kabalagala ne batta abantu abasoba mu 70 abaasibwa amayisa.\nKu Kamoga, engeri kkooti gye yabasingisizzaamu omusango gw’obutujju yagendedde ku bikolwa byabwe omuli ebigambo bye baayogera nti basobola okutta nga bino baabyogerera mu nkuhhaana ne mu mizikiti.\nBagamba nti okwogera obwogezi naye ne batakola kikolwa kya butemu tekiweesa muntu kibonerezo kya kusibwa bulamu bwe bwonna.\nAbalamuzi baakuba ebituli mu bujulizi obw’ali babalumirizza nti be batta Sheikh Mustapha Bahiga ne Hassan Kirya ne bagamba nti bwali tebukwatagana era ne babejjeereza omusango gw’obutemu kyokka abalamuzi ne bakozesa obujulizi bwe bumu (bwe baali bakubyemu ebituli) ne babasingisa omusango gw’obutujju!\nBagamba nti enkola eno abalamuzi gye bakozesa ey’okweyambisa obujulizi bwe baali bamaze okubamu ebituli okubasingisa omusango nkyamu.\nBalumiriza abalamuzi Ezekiel Muhanguzi, Percy Tuhaise ne Jane Kiggundu omusango gwabwe okubalema.\nBagamba nti obujulizi n’omusango byabayitirirako obunene ne bateekamu kyekubiira n’okugendera ku bigambo ekyabaviirako okubasingisa omusango gw’obutujju mu bukyamu.\nWadde Kamoga yajulidde, emiziziko mingi egiyinza okulemesa kkooti eno okuwulira okujulira kwe mu bwangu.\nMu kiseera kino, kkooti ekyawulira kujulira kw’emisango gy’okulonda era mu mateeka agafuga kkooti eno, bwe wabaawo emisango gy’okulonda, gy’esooka okumala nga tennakwata ku misango mirala.\nKkooti ejulirwamu erina abalamuzi 10 bokka mu kiseera kino naye nga ku bano Richard Buteera ne Egonda Ntende balondeddwa okugenda mu kkooti ey’oku ntikko ekitegeeza nti tebasobola kuwulira kujulira kwa Kamoga.\nCatherine Bamugemereire akyanoonyereza ku mivuyo gy’etakka ate Steven Kavuma ne Remmy Kasule banaatera okuwummula.\nKino kitegeeza nti kkooti ebeera esigazzaawo abalamuzi 5 bokka kyokka ng’okuwulira okujulira balina kutuula abalamuzi 3 ekintu ekiyinza okutwala ekiseera ekiwanvu okuteekateeka.\nWaliwo bangi abaasooka Kamoga okujulira naye kkooti tetuulanga kuwulira kujulira kwabwe.\nOkugeza, Jackline Uwera Nsenga eyasibwa emyaka 20 olw’okutomera bba n’amutta okujulira kwe kwateekebwayo mu 2014, okw’abatta Kasiwukira okwateekebwayo mu 2016 n’okujulira ku misango emirala mingi okwateekebwayo n’okutuusa kati tegiwulirwanga.


Bukedde Online - Gav't esazizzaamu ekyapa kya Minisita Kibuule ekiriko enkaayana\nEmiranga mu kusabira omuyizi w'e Ndejje\nMuseveni agenda kussaawo poliisi erwanyisa...\nAdded 14th February 2018\nGAVUMENTI esazizzaamu ekyapa Minisita Ronald Kibuule ky'agamba nti kweyagulira ettaka ly’e Kigaya- Ggolomolo e Buikwe mu Kyaggwe kubanga mu kukifuna teyayita mu makubo matuufu.\nMinisitule y’ebyettaka yeyasazzewo bweti olunaku lw’eggulo oluvanyuma lw’okuwuliriza okusaba okwatwalibwayo ekitongole ky’ebyettaka mu Buganda (Buganda Land Board) ng’ettaka lino bweriri ery’Obwanamasole n’olwekyo nga tewali muntu akkirizibwa kubeerako na kyapa.\nJoseph Kibande nga y’akulira okuwandiisa ebyapa mu Minisitule eno yategezezza nti bekenenyeza amateeka n’ebiwandiiko byonna ebikwata ku ttaka lino nebakizuula nti lya Bwakabaka bwebatyo nebasalawo okusazaamu ekyapa kya Kibuule.\n“Okusinzira ku biwandiiko byetwekenenyeza ebyakolebwa mu 1923 ng’ekyapa ky’ettaka lino kya Bwakabaka, ekyapa Minisita Kibuule kyeyali afunye ku ttaka lino nekisazibwamu. Mu ngeri y’emu abalala bonna abalina ebyapa ku ttaka lino, balina okubikomyawo kubanga babirina mu bukyamu,” Kibande bweyategezezza oluvanyuma lw’ensisinkano y’enjuuyi zombie eyabadde ku kitebe kya minisitule eno.\nKibuule nga ye Minisita Omubeezi ow’amazzi era Omukiise wa Mukono North, ku ttaka ly’Obwanamasole lino, yali yafunako ekyapa ekiweza yiika 85 lyegula ku Musa Kateregga ng’ono agamba nti ettaka eryo lyamuweebwa Namasole Sarah Natoolo.\nBannamateeka b’enjuuyi zombi okwabadde Deo Kalikumutima (BLB)ne Ambrose Tebyasa babadde mu nsisinkano eno era ng’okusalawo kuno kwasanyusizza abatuuze abali ku ttaka lino, Minisita Kibuule babadde agobaganya nga bagamba anti amazima gatuukiddwako.\nKino okutuukibwako, wabaddewo enteseganya eziwerako ku nsonga z’ettaka lino ng’okwasembayo kwabaddeyo ku lwa January 31,2018 buli luuyi nerusabibwa okuleeta ebiwandiiko ebituufu ebiraga nti lwe lunanyinni ttaka lino era okusinzira ku mwogezi wa BLB Denis Bugaya, Minisitule yagenze okumaliriza okwekenenya ng’Obwakabaka bwebulina ekyapa ekituufu.\nNadduli agabye ebigimusa\nMabiriizi adwadwalikanye n'omulamuzi lwa kugoba musango gwa 'Kyapa mu ngalo'


Bukedde Online - Aba Boda boda babagobye ku njaga ne babawa obujaketi\nAba Boda boda nga babasomesa\nMu kawefube wokulwanyisa omuze gw’okukozesa ebiragalalagala mu bavubuka ba boda boda abakungu okuva mu kitongole ekirwanyisa ebiragalalagala ekya Fight Drug basomesezza ababodaboda ku siteegi y’e Namugongo Jjanda ku bulabe obuli mu kukozesa ebiragalalagala n'engeri gye bayinza okubyewala.\nOkusobola okunoganya ensonga eno, babagabidde n'obukooti obuliko obubaka emabega obusomesa abantu obulabe bw'okukozesa ebiragalalagala.\nJosephine Nakibuuka Afaayo okuva mu kitongole kya Fight Drug Abuse agamba nti ebiragalalaga bisinga mu bavubuka naddala baddereeva b'ebidduka nga n'ababoodabooda mwobatwalide.\nKino bakikoze n’ekigendererwa kyokulaba ng’abadoodabooda baweereza obubaka buno yonna gye balaga n'abantu abalala bebavuga ne bebatavuga nga basomye ku bubaka obuli ku bukooti buno.\nAyongerako nti kino kijja kuyambako okukendeeza ku bubenje obubeera ku nguudo okubaawo olw'okukozesa ebiragalalagala era nga kyekiseera ababoodabooda okukwate omumuli guno kitusobozese okumalawo obubenje obuva ku kukozesa ebiralagalalagala\nNakibuuka agamba nti abavubuka basinga kunuusa amafuta,enjaga,ebiragalalagala eby’obuwunga obweru,kyutekisi, super glue, amayirungi, sigala , omwenge n’ebirala bingi ebibaviirako okukubwa ekyongera ekibaviirako okusiwuuka empisa ku ngudo ekiviirideko omuwendo gw'abafuna obubenje okweyongera\nMedi Kikabi akulira siteegi ya Jjanda ategezezza nti abamu bwe banywa omwenge ,sigala,enjaga , waragi owobuveera n’ebirala, bwe bibakuba tebakola , avuga nga bwayagala kubanga tali yekka ng’ebiragalalagala bimukute ku mutwe ekiyinza okuvaako akabengye era n'asaba abantu bonna bekikwatako okuvaayo bataase abantu ku biragalalagala kubanga banaffe bangi abagude eddalu olw'ensonga eno.\nBatongozza kaweefube w'okutunda ebimera ebitafuuyiddwa\nUganda erina obukugu nobusobozi okwang’anga ssennyiga w'e China - Rt.Hon. Ruhakana Rugunda\nPulezidenti Yoweri Kaguta Museveni bamukebedde ssennyiga w’e China


Bukedde Online - Cutekisi ayaka anyiriza enjala\n'Ribbon' ziggyayo bye nnyambadde\nJOVIAH Bayiga muyimbi mupya eyayimba ‘Love kyambalo’, ne ‘Tebiba Clear ‘lwe yakoze ne Eighton. Y’omu ku bawala abaaka.\nOkukuuma omutindo nga yeetuusaako ebiri ku mulembe kye kimu ku bimufudde ow’ettutumu naddala e Kanyanya gy’abeera. Yabuulidde RONNIE MARK KIYINGI engeri gy’akikola okwekuumira ku mutindo.\nOkwetunuulira enkaliriza nga weekenneenya enkula y’omubiri gwo ssaako okumanya buli kitundu ekikuliko kikuyamba okumanya amaanyi n’obunafu bwo mu ndabika.\nOyinza obutaba mulungi nnyo gamba nga mu ffeesi naye ate osobola okubaako ekintu ekirala ekirungi ky’olina naye bw’otofaayo kukinoonyerezaako osigala weekubagiza. Amabeere, enjala, amannyo, n’entumbwe, bye bimu ku ebyo abawala bye batera okubuusa amaaso kyokka nga bisobola okubeeyimirira.\nMu kifaananyi, Bayiga ng'ayambadde akateeteeyi aka mmini.\nEbiseera biri eby’edda amaaso gange gaali galabika bubi nga buli kiseera gabeera ng’amalwadde.\nNnakizuula nti obutafuna tulo tumala kye kimu ku byali byonoona endabika yaago kubanga gaatandika okuzimba wansi ne gaba ng’agaliko obummonde. Kati nfuna obudde obumala okugazibiriza gasobole okuwummulako ekiro, ky’ova olaba nti gakuba abalogo.\nNakoowa engoye ezimbikka ennyo kumpi kufaananako ng’agenda mu muzikiti. Engoye nazo ziriko emyaka ky’ova olaba nze sigenda kwambala ngoye ezambalwa abakyala abakulu mu myaka ate nga nkyali kibbebi era kyenva ndaga ku mubiri.\nWabula bw’oba oyagala okulaga ku mubiri nga nze osaanidde osooke okakase nti langi y’olugoye ekwatagana n’omubiri gwo.\nEkyama kya ffiga kiri mu kiwato. Fuba okulaba nti oyawula ekiwato kyo era tokkiriza kwambala kintu\nkyonna kikweka nsalosalo za kiwato kyo. Waakiri funa omusipi ogusibe mu kiwato olwo oyawule ffiga eveeyo. Ekirala yambala engatto z’osobola okutambuza obulungi kubanga nakyo kiyamba okuggyayo ffiga.\nZino enjala zange zireeta n’abalambuzi kubanga ziwamba amaaso g’abantu ne zibba ‘sho’. Enjala zange nzisiiga langi ezaaka zokka kubanga ziggyayo engalo zange. Kizibu kya kukweka njala naddala ng’oli mu bantu. Kati ky’olina okukola kuzisiiga langi ezirabisa obulungi.\nEkirungi ekiri ku langi eyaka nti enjala zirabika mangu abakulaba ne bwebaba walako ne bamanya nti ofaayo okwerabirira.\nNg’alaga cutekisi wa langi eyaka.\nCutekisi mmukyusa buli wiiki kuba ssaagala kubeera na cutekisi ng’atandise okusiimuuka.\nLangi eya kiragala, bbulu, kyenvu n’endala ezaaka ze nsinga okwettanira.\nSsabawaabi wa Gavumenti yeewolerezza ku ky'okweddiza egimu ku misango


Abayizi abatanaweza myaka 18 sibakuddamu kuwandiisibwa mu matendekero gébyekisawo – CBS FM\nDr. Musene Safiinah commissioner wa ministry yébyenjigiriza avunaanyizibwa ku matendekero gébyobulamu\nMinistry y’eby’enjigiriza eragidde amatendekero agasomesa abasawo, abajanjabi, abazaalisa, abakebera endwadde mu laboratory, nabatabula eddagala, obutaddamu kuwandiisa bayizi abataweza myaka 18, mu matendekero ago.\nMinistry y’ebyenjigiriza egamba nti okuwandiisa abayizi abatanaweza myaka 18, baba bakyali bato okukola emirimu gyekisawo, ssonga naabamu baba tebanaba kwetuuka kusisinkana kusoomoza kuli mu bukugu buno.\nMu mbeera yeemu ministry y’ebyenjigiriza egamba nti kino kiviiriddeko abayizi okufulumizibwa mu matendekero nga bakyali mu myaka emito, nebatuuka embeera nebalemesa okukola, obulungi nebalabika nti baakiboggwe.\n“Waliwo nókusoomoza kwábalwadde abamu naddala abakyala abazaala, abatya okugenda mu malwaliro okuzaalirayo, ngábazaalisa abaliyo bato batya okubalaga obwereere bwabwe.” (Bya editor)\nDr. Musene Safiinah Kisu, kaminsona mu ministry y’eby’enjigiriza avunanyizibwa ku matendekero agasomesa ab’eby’obulamu, asinzidde ku Uganda Media Center mu Kampala, n’agamba nti ministry tegenda kuddamu kukkiriza matendekero kusomesa baana batatuukanye na myaka jino.\nDr. Musene mu ngeri yeemu alangiridde enteekateeka ya ministry y’eby’enjgiriza ,ey’okuddamu okubangula abasomesa mu matendekero g’ebyekisawo olugenda okubaawo okuva nga 27 okutuusa nga 30 April,2022.\nOmusomo guno gukwata ku mateeka agalina okugobererwa mu okufulumya abasawo abatuukiridde.\nMu ngeri yeemu Rose Nassali ssentebe w’ekibiina ekitaba abakulira amatendekero g’abasomesa abayizi mu masomo g’eby’obulamu, ekya Association of principles of health trainings in Uganda, agambye nti abayizi abatanaweza myaka 18 basinga mu matendekero agatwala abayizi abakamala S.4.


Bukedde Online - Abavubuka mutondeewo emirimu mw'ebyo bye musomeredde - Mayiga\nMuseveni asiimye Bannaddiini aboogera ku birungi bya NRM\nSC Villa etimpudde Express FC n'ennyogoza abawagizi baayo\nKiboga ewaga mu Big League\nOmulamuzi atabukidde abakakiiko k'ebyettaka e Lwengo\nAbavubuka mutondeewo emirimu mw'ebyo bye musomeredde - Mayiga\nEyasoma ne Museveni amulabudde ku by'okukyusa...\nOmujaasi atta abantu bamukutte: Abadde abatega...\nAdded 14th November 2017\nKATIKKIRO Charles Peter Mayiga akubirizza abavubuka okubeera n’obumalirivu okutandika emirimu egiva mw'ebyo bye basomerera kubanga okutya okutandika nga balinda emirimu egiwedde kyongedde ebbula ly’emirimu n’obwavu.\nKatikkiro Mayiga ng'ayozaayoza abayizi b'enju ya Kimera mu ssomero lya MUMSA High School e Mityana nga bano yabakwasizza engabo olw'okusinga enju endala okugula satifikeeti za Buganda. Addiridde Katikkiro ye Richard Ssebulime- Omuyima w'enju ya Kimera. Omukolo gwabadde Bulange- Mmengo nga November 9,2017.\nBino yabyogedde asisinkanye abayizi b’essomero lya MUMSA High School e Mityana nga bano baabadde n'okuvuganya mu 'nju' zaabwe mu baawakanidde ku nnyumba ki esinga okugula satifikeeti za Buganda.\nAbayizi b'enju ya Kimera be baalidde empanga nga bano baaguze satifikeeti za mitwalo 80 kw'ezo 1,125,000/- ezaaguliddwa awamu.\n“Ssabasajja Kabaka yasinzira ku ssomero lyammwe lyenyinni mu 2012 n'alagira abavubuka okutandika emirimu nga gisinzira kw'ebyo bye basomeredde. N’olwekyo kirungi abavubuka obutatya kutandika kintu era abaddukanya essomero lino mbasaba mukuume emunyeenye yaalyo ng’eyaka ng’akabonero k’abantu abamaliruvu okutandika ekintu awatali kutya kuba tubeenyumirizaamu,” Mayiga bwe yagambye.\nEnju ya Kimera yasinze Jjunju, Kintu ne Bemba era bano Katikkiro yakwasizza omuyima waayo Richard Ssebulime n’omuyizi agikulira Malon Mulondo, engabo ne beeyama okwongera okuyigiriza abayizi omwoyo gw’okutoola, okutereka n’okwagala obuwangwa bwabwe.\nMinisita omubeezi owa Gavumenti ez’ebitundu e Mmengo, Joseph Kawuki ne banne okuli Ssentongo ne Mawejje baatandika MUMSA High School nga baakamaliriza emisomo gyabwe mu 2002 wakati mu kusoomoozebwa era Kawuki yategeezezza nti bafuba okutendeka abayizi baabwe ebyo bye basuubira kwe balitambuliza obulamu bwabwe nga tebasudde bya buwangwa.\nOmukolo guno gwetabiddwako omuwanika w’oukiiko olufuga essomero lino, Charles Byekwaso Ssali era abayizi bazze n’enkota y’ettooke n’enkoko ne babitonera Katikkiro.\nMUMSA High School\nOmutaka w'ekika ky'Engo ayogedde ekyamutwala ku lyato\nKayiira Gajuule alabudde ku maka okutabuka olw'obutakulembeza nnono\nObwa Kabaka butandise okkung'aanya ebirowoozo ku bbago ly'abavubuka.\nAmazzi gazibye enguudo e Luweero ne Nakaseke\nAbayizi 70 balidde obutwa\nMuseveni asiimye Bannaddiini aboogera...\nSC Villa etimpudde Express FC n'ennyogoza...\nSC Villa etimpudde Express FC n'ennyogoza abawagizi baayo mu kisaawe e Namboole omupiira gye guyindidde!\nTTIIMU ya Kiboga FC eyaakesogga Big League eremedde ku Proline FC okugisuuza entikko y’ekibinja kya Rwenzori ekitaddewo...\nOmulamuzi atabukidde abakakiiko...\nManeja w’ebbaala ya Casablanca...\nManeja w’ebbaala ya Casablanca asindikiddwa ku limanda


Bukedde Online - Omuwala gwe naweerera andese mu bbanga\nLooya wa Kiwanuka ayanukudde mukyala mukulu\nTaata asse omwana n’amusuula mu kaabuyonjo\nAmaanyi ga Buganda gali mu bavubuka abakuziddwa mu mpisa\nSabiiti amalirizza lipooti Pulezidenti gye yamulagira ku ttemu...\nOmuwala gwe naweerera andese mu bbanga\nEbizibu 10 by’ofuna mu kukozesa ebiragalalagala...\nBaze yannema lwa bbuba\nAdded 27th January 2016\nOMUWALA gwe nakwata ku mukono ne mmuweerera amalirize okusoma tukole amaka, gye biggweeredde ng’anjiye.\nNze Baker Ssemakula nga mbeera Namasuba. Mu 2008 nalaba omuwala Sophia n’antwala omutima bwe twali tugenze ku ssomero erimu erya siniya e Kasana mu kukubaganya ebirowoozo.\nNamutokoterawo ne ndaba nga naye mmututte ebirowoozo okukkakkana nga tuwaanyisiganyizza ennamba z’essimu okwongera okumanyagana.\nWaayita ebbanga ttono nze ne maliriza okusoma ne nfuna n’omulimu nga ye asigadde akyasoma.\nLumu yatoloka ku ssomero ekiro ng’agenze kulaba kazanyo ku ttivvi ne bamukwata.\nEkibonerezo ekyamusalirwa kyali kya kugobwa ku ssomero nga bamwekengedde okuwaganyaza bayizi banne. We baamugobera baali mu lusoma lwakubiri ne bamulagira kuddayo kukola bigezo bya kamalirizo ebya S4.\nKitaawe bino olwamugwa mu matu yatabukirawo n’agaana okumwongera fiizi. Sophia yankubira essimu okumbuulira embeera eyaliwo nga yenna asobeddwa ekiddako.\nSaali mubi ne nnoonya fiizi ne tufuna essomero eddala gye yasomera ebbanga eryali lisigadde okutuusa lwe yaddayo okukola ebigezo ku ssomero liri gye baamugoba.\nTwatandika okukolagana okukkakkana ng’obuvunaanyizibwa bwa fiizi nze mbututte.\nYansuubiza okunnyanjula ewaabwe ng’amalirizza okusoma. Mu kusooka yagamba maama we nga bwendi mukwano gwe nga nsuubira atya okumugamba eby’omukwano.\nEbibuuzo byakomawo ng’ayise bulungi n’ansaba nnyongere okumuweerera mu S5. olw’engeri gye nali mmwagalamu, saasikattiramu. Namutwala mu ttendekero e Wandegeya mu 2011 n’asoma ebyamawulire ng’ahhambye nti asulayo.\nWaliwo mikwano gye abanzibula amaaso nti yali tasula ku ssomero ng’agendayo ku makya.\nNatabuka n’asalawo okujja ewange wabula nali ntuddeko awo mu ddiiro ne wabaawo amukubira essimu ng’agenze okunaaba.\nOluvannyuma lw’obutagikwata, eyakuba yamusindikira obubaka nga bugamba: ‘Okuva lwe wamaliriza okusoma tokyampa budde.’ Nawulira obusungu ne mmugoba ekiro ekyo ng’essaawa ziri mu 6.00. yakaabira ku luggi ekisa ne kinkwata ne mmuggulira ne yeebaka.\nYagaana okukola bye yali asomeredde n’ansaba ssente agende e Southern Sudan akolere eyo. Nazimuwa naye mu kugenda we yantegeereza nga bw’ali olubuto.\nBwe waayita ekiseera ne nfuna amulondoola okuzuula by’akola era ekyanzigya enviiri ku mutwe kwe kumugwako ng’akola bwamalaaya.\nEno nasigala nkyaweereza nnyina obuyambi era mu 2013 yakomawo ne tupanga agende e Dubai oluvannyuma lw’okwegaana okukola obwamalaaya.\nWabula bukya agenda siddangamu kumuwuliza era tankiinangako kumpeerezaayo yadde 100/-. Ndi wano nejjusa obudde, ssente n’omutima gwange bye namuwa.\nSabiiti amalirizza lipooti Pulezidenti gye yamulagira ku ttemu\nEnnaku enyooka mu bikonde;Abazannyi basiibirira buugi\nLooya wa Kiwanuka ayanukudde mukyala...\nEMIVUYO gyeyongedde mu ffamire y’omugagga Mohan Kiwanuka akulira balooya be bw’ategeezezza nti, mukama waabwe tabawanga...\nTaata asse omwana n’amusuula mu...\nABAAGALANA bakwatiddwa nga bateeberezebwa okwekobaana ne batta omwana ow’emyaka ebiri, omulambo ne bagusuula mu...\nAmaanyi ga Buganda gali mu bavubuka...\nSabiiti amalirizza lipooti Pulezidenti...\nMAJ. Gen. Sabiiti Muzeyi akulembedde badayirekita ba poliisi ne basisinkana Pulezidenti okumwanjulira pulaani yaabwe...\nAkulira ebibiina by'obwegassi e...\nAkulira ebibiina by'obwegassi e Kawempe avumiridde eky'okuggulawo ebibiina nga tebimaze kunoonyerezebwako


Bukedde Online - Abakulu b'ekika bakubaganye empawa ku by'olumbe lwa Zigoti\nAbakulu b'ekika bakubaganye empawa ku by'olumbe lwa Zigoti\n'Essimu yatutabudde ne mmutta'- Okoth\nAdded 6th August 2017\nEBY’OKWABYA olumbe lwa Enock Kisuule Kato Zigoti, eyali omugagga w’e Mityana byongedde okukaluba, omukulu w’essiga mu kika bw’ategeezezza nti olumbe yaluyimiriza dda ng’alaba abaana balina enkaayana ezeetaaga okusooka okumalawo.\nOmugenzi Kato Zigoti\nSteven Sempewo, omukulu w’essiga lya Ndibaddukirawa omwali muva Zigoti mu kika kye Nnyonyi-Nakinsige yategeezezza nti yatuuza abaana b’ennyumba ya Mulaliira omuva omugenzi oluvannyuma lw’okubalaba nga balina enkaayana.\nBwe yalaba ng’ensonga zimulemeredde yasalawo okuyimiriza olumbe era n’abawa n’ebbaluwa eruyimiriza nga June 30, 2017.\nYawandiikira Katikkiro wa Buganda, Charles Peter Mayiga ebbaluwa ng’amusaba okuyingira mu nsonga eno.\nKatikkiro ensonga yazikwasa, minisita we by’obuwangwa, Denis Walusimbi eyatuuza enjuyi zombi ku Lwokubiri nga August 1, 2017.\nMinisita oluvannyuma lw’okuwuliriza enjuyi zombi yabasuubiza okubaddamu, kyokka nga we bwatuukidde ku Lwokutaano akawungeezi yabadde tannabaddamu.\nSempewo yeewuunyizza byawulira nti olumbe lwatambuzibwa ne lukkirizibwa kuba y’alina obuvunanyizibwa okulutwala ew’omukulu w’akasolya, ekintu ky’atakolangako.\nYagasseeko nti olumbe luno lwali lulina kumuleeterwa mukulu w’omutuba, Eria Mulaliira, era ng’ono ye mukulu w’oluggya era nga y’alina n’ekifundikwa ky’omukulu w’omutuba.\nKyokka Steven Kasanvu, muganda w’omugenzi yakakasizza nti olumbe lwatambuzibwa mu makubo amatuufu era n’omukulu w’ekika kye Nnyonyi-Nakinsige n’alukkiriza.\nOmugenzi Kato ku mbaga yaabwe ne mukyalawe Rose Kato\nOMUKULU W’EKIKA BY’AGAMBA\nOmutaka Fred Mayega Kyeyune, Omukulu w’ekika ky’Ennyonyi Nakisinge, yategeezezza nti ye ng’omukulu w’ekika olumbe luno lwamutuukako nga balusaba okwabizibwa era n’abakkiriza okulwabya.\nYategeezezza nti omukulu w’oluggya ye yaluleeta ewuwe era n’alukkiriza.\nYagambye nti wadde abaana balinamu obutakkaanya ku nzirukanya y’ebyobugagga, kyokka kino tekiyimirizisa lumbe kuba olumbe nsonga za nnono.\nBwe yabuuziddwa eyatambuza olumbe okulumutusaako nga Eria Mulaliira omukulu w’oluggya era ow’omutuba awamu n’omukulu w’essiga nga tebakimanyi, yagambye nti omukulu w’oluggya ye yalutwala gyali.\nWadde omukulu w’oluggya teyamwogedde linnya eyamutwalira olumbe, kyokka abaana abawakanya olumbe okwabizibwa bagamba nti omukulu w’oluggya atali Eria Mulaliira y’ani?\nOMUKUBIRIZA W’OLUKIIKO LWA BATAKA ALUhhAMIZZA\nOmutaka Fredrick Kasibante Kayiira, omukulu w’ekika ky’ Embogo era omukubiriza w’olukiiko lw’Abataka yagambye nti ekigendererwa ky’okutambuza olumbe mubeeramu; okulaga obumu, okunyweza oluganda, okuggyawo enkaayana awamu n’okumanyisa abanti nti gundi yafa.\nMu kutambuza olumbe, obuvunanyizibwa butandikira mu nnyumba ne budda mu luggya, mu lunyiriri, ne bweyongerayo mu mutuba, mu ssiga okutuukira ddala ku mukulu w’akasolya.\nMu kutambuza olumbe temubeeramu kubuuka macco, wabula obeera olina okuyita mu buli mutendera.\nOmukulu w’akasolya talina buyinza bukima lumbe wansi ku luggya oba ku mutuba alina kulinda mukulu wa ssiga n’amuleetera olumbe.\nFAMIRE YA ZIGOTI EKYETEMYEMU\nOlumbe lwa Zigoti lwategekebwa okwabizibwa ku Lwomukaaga nga August 12, 2017 e Zigoti.\nKyokka oluvannyuma abaana ne beetemamu olw’okulemwa okukkaanya ku nzirukanya y’eby’obugagga by’omugenzi.\nAbaana abamu ne bannamwandu bawakanya eky’okwabya olumbe.\nBaateeka ebirango mu mawulire nga balanga nti famire ya Eriya Mulaliira e Mairye Busujju omuzaalibwa omugenzi Kato Zigoti basazizzaamu olumbe olwali olw’okwabizibwa ku Lwomukaaga lwa wiiki eno.\nZigoti yaleka abaana 28 n’abakazi mukaaga.\nFamire yeeyawulamu, abamu abakulemberwa namwandu Rose Kato ne Samuel Kasanvu, muganda w’omugenzi bwe baategeeza nti bo balina okwabya olumbe.\nZigoti olwafa obuvunaanyizibwa bw’okuddukanya ebyobugagga by’omugenzi byonna baali babitadde mu mannya ga namwandu Rose Kato.\nBakkaanya nti mu maaso bajja kulonderako abantu abalala, ekintu kye baagala okusooka okukola ng’olumbe terunnayabizibwa.\nAba Bbanka Enkulu batunudde ebikalu mu Palamenti\nOmuwendo gwa Bannyuganda abakozesa kondomu gukendedde\nAbaayimbuddwa ne bobi wine balojja\nAbalamazi 104 okuva mu bulabirizi bwa West Ankola bayingidde Mpigi nga batambuza bigere\nBayiye abaserikale 10,000 e Namugongo\nAbaalamaze e Namugongo babuliddwa entambula ebazzaayo: Bibasobedde


Bukedde Online - Aba NRM balonze Kadaga\nAba NRM balonze Kadaga\nGavumenti etaddewo akakiiko ku bya Besigye\nAkafubo ka Pulezidenti Museveni nâ€™ababaka ba Palamenti kaatandise mu ssaawa 11 mu maka gâ€™Obwapulezidenti e Ntebe ne katuukira ekiro\nEkifo kya Sipiika nâ€™omu-myuka we bijjuzibwa ku Lwokuna nga May 19 mu lutuula lwa Palamenti eyomwenda olunaasokera ddala ngâ€™ababaka 375 abapya\nEkifo kya Sipiika nâ€™omu-myuka we bijjuzibwa ku Lwokuna nga May 19 mu lutuula lwa Palamenti eyomwenda olunaasokera ddala ngâ€™ababaka 375 abapya bamaze okukuba ebirayiro ku Mmande, ku Lwokubiri ne ku Lwokusatu.\nSsaabalamuzi wa Uganda, Benjamin Odoki yâ€™asuubirwa okukubiriza olutuula luno ababaka bwe banaalondera Sipiika ate oluvannyuma Sipiika omupya atuule mu ntebe akubirize okulondebwa kwâ€™omumyuka we.\nPulezidenti Museveni yayise ababaka bâ€™akabondo ka NRM e Ntebe ngâ€™ayagala bakkaanye ku mannya, bagende mu Palamenti ku Lwokuna nga batuusa mukolo.\nAbabadde baagala ekifo kya Sipiika kuliko Sekandi, Kadaga, Maj. Gen. Jim Muhwezi (Rujumbura) ngâ€™abo ba NRM ate Nandala Mafabi (Budadiri West) owa FDC ekifo agamba nti akisobola era afungizza okukitwala.\nKyokka oluvannyuma Muhwezi yakyusizza nâ€™adda ku kya bumyuka bwa sipiika avuganye nâ€™aba NRM, Peter Nyombi (Nakasongola), Wilfred Nuwagaba (Ndorwa East) ne Odonga Otto (Aruu) owa FDC. Nyombi ye yabadde alina enkizo ku anaavuganya ku bumyuka bwa Sipiika ku kaadi ya NRM.\nAkafubo kâ€™eggulo we kaatandikidde nga Sekandi ne Kadaga buli omu agamba nti tajja kulekera munne era nga bawera nti waakiri akalulu kanaasalawo ku Lwokuna.\nKyokka oluvannyuma bwe baasazeewo nti bagende mu kalulu, Ssekandi nâ€™ateesimbawo olwo Kadaga nâ€™ayitamu nga tavuganyiziddwa ne basigaza kulonda anaavuganya ne Otto ku bumyuka bwa sipiika.\nKadaga abadde akuba kampeyini eyâ€™obwasipiika okuva mu March kyokka ye Sekandi yalangiridde wiiki ewedde nti ekifo akyagala.\nObuwagizi bwa Sekandi bubadde businga mu babaka abadde ba Minisita nâ€™ababaka abava mu Buganda ate nga Kadaga alina obuwagizi mu bakyala, ababaka abâ€™oludda oluvuganya nâ€™abava mu bitundu ebyâ€™obuvanjuba.\nMuseveni mu kwogera yeebazizza Sekandi olwâ€™omulimu gwâ€™akoledde NRM mu kiseera kyâ€™amaze nga Sipiika era nâ€™amusuubiza nti ajja kumuwa ekifo ekirala mu Gavumenti.\nEBITONOTONO KU BAVUGANYA KU BWASIPIIKA\nRebecca Alitwala Kadaga owâ€™emyaka 55, yazaalibwa 24, May, 1956 mu Disitulikiti yâ€™e Kamuli. Yasoma mateeka mu Yunivasite e Makerere era agalinamu diguli bbiri. Yâ€™abadde omumyuka wa Sipiika okuva mu 2001. Yaliko Minisita mu kifo ebyâ€™enjawulo wakati wa 1996 ne 2001.\nNandala Mafabi yazaalibwa January 17, 1966 e Sironko mu Bugisu. Yasoma byanfuna nâ€™okubala ebitabo era alina diguli bbiri.\nYâ€™abadde ssentebe wâ€™akakiiko akalondoola ensaasaanya ensimbi mu Gavumenti akaazuula emivuyo nâ€™obubbi bwa ssente mu lukiiko lwa CHOGM Uganda lwe yatuuza mu 2007. Yakolako mu kitongole kyâ€™ebyemisolo (URA) ne mu Minisitule yâ€™ebyensimbi nga tannayingira byabufuzi mu 2001.\nNannyini Senana gamwesibye lwa bbanja. Ebyobugagga bye byandirugenda.


Bukedde Online - Omwana eyatugiddwa n'asuulibwa mu nsiko akwasizza mukazimuggya\nOmwana eyatugiddwa n'asuulibwa mu nsiko akwasizza mukazimuggya\nEngeri gyebaayoolamu abavubuka ba Bobi Wine ne bamyuka amaaso\nOmugole gwebaakakuba embaga bamwokedde mu nju\nNamugenyi (wakati) maama w’omwana mu katono ye mwana Nalukwago eyatugiddwa\nFAMIRE emaze ennaku ttaano ng’enoonya bbebi, laba bwe bamusanze mu kibira nga mufu, emiranga n’ebiwoobe ne bijjula ekyalo!\nBino byabadde ku kyalo Kigoma okumpi ne Bujuuko mu Wakiso, omulambo gwa Oliva Nalukwago bwe gwasangiddwa mu kibira ekiriraanye awaka. Nalukwago muwala wa Willy Katumba ne Justine Namugenyi, alumiriza nti yandiba nga mukazimuggya ye yakoze ekikolwa kino.\nOmulambo gwe gwazuuliddwa omulimi Ashraf Ssemwogerere eyabadde agenze okufuuyira ennyaanya, ng’olwamaze kwe kuyingira ekibira y’etyabire ku nku ku Lwokuna n’agulaba.\nNakawunde, yakwatiddwa ku by’okutta omwana wa muggya we.\nYategeezezza poliisi y’e Bujuuko olwo aba famire, nabo abaabadde ku muyiggo, olwafunye amawulire kwe kutuuka awali omulambo nga gwe gw’omwana waabwe.\nGwabaddeko enkwagulo mu maaso ne ku bulago era ng’ensingo nnyoole kyokka nga teguwunya, ekitegeeza nti gwabadde gwakasuulibwawo. Willy Katumba wa maka abiri (2) ng’amakulu gali Kigoma-Bujuuko awali mukyala we omulala, Jackie Nakawunde, omusuubuzi w’ebyennyanja era wano omwana w’abadde abeera ne banne abalala.\nNg’omwana yaakabula, Nakawunde yategeeza nga bw’agenda ewaabwe e Kkooki wabula banne b’omugenzi balumiriza nti yagenda naye ku Lwomukaaga ng’abagambye nti amutwala mu ddwaaliro, okusinziira ku jjajja w’omwana, Margret Nankobe. Amyuka okulira poliisi y’e Nansana, Thomas Angora, yakakasizza okukwatibwa kwa Nakawunde abayambeko mu kunoonyereza\nWorld Cup layivu ku Bukedde Fa Ma\nBukedde Fa Ma etadde ssente mu David Lutalo\nBukedde Fm 100.5 esoosotodde ekipya


Buganda Baagigoba Mu Uganda – Bazukulu Ba Buganda – ababaka\nHome Topic Buganda Baagigoba Mu Uganda – Bazukulu Ba Buganda\nBuganda Baagigoba Mu Uganda – Bazukulu Ba Buganda\nHome › Forums › Meeting Greeting & News Reports › Bazzukulu Ba Buganda Intl /Kingdom Grassroots › Buganda Baagigoba Mu Uganda – Bazukulu Ba Buganda\nJanuary 18, 2010 at 10:43 am #18247\nDDEMBE LYA BUGANDA OKWEFUGA YOKKA\nMu 1962, Buganda yatuula n’amawanga amalala 14 e London nebakola endagaano eyali ettondawo ensi entongole Uganda eyawamu ne Gavumenti y’ayo. Endagaano eyo n’eteeka amawanga 15 agaagikola wansi w’obufuge bwa Gavumenti ya Uganda.Era omwo Buganda mweyapangisiza Gavumenti ya Uganda ettaka ly’eKampala n’eNtebe ekolereko emirimo gyayo. Okufanana amawanga amalala 14, Buganda endagaano yagiteekako omukono ng’eGgwanga ettongole.\nMu 1966 eyali gavumenti ya Uganda entuufu endagaano eyali egitondawo ng’egiwa ebbeetu okufuga Buganda yagimenyawo. Kino kyali kitegeeza era kikyategeeza\nnti Buganda yagobwa mu Uganda mu 1966. Era nti Gavumenti ya Uganda yeegoba yokka ku ttaka lye’Kampala ne Ntebe.\nKino kitegeeza nti kati Buganda terina ndagaano ya Bufuge na muntu yenna era nti kati Buganda erina ebbeetu OKWEFUGA YOKKA. Kitegeeza nti kati tewateekwa kubeerawo, kiyitibwa oba kyeyita “Gavumenti ya Uganda”. Kitegeeza nti kati ekyeyita oba ekiyitibwa “ Gavumenti ya Uganda” kiriwo mu bumenya bw’amateeka.Kitegeeza nti kati Buganda okwefuga tekigyeetaagisa kwekutulako ku Uganda, wabula kigyetaagisa kukkiriza bukkiriza kugobwa kwaayo mu Uganda.\nM. Junju Kamulari (Ssentebe)\nJanuary 18, 2010 at 9:04 pm #25906\nKino kituufu nnyo era ndowooza kati nga baganda bwebakungiddwa wonna mu buli kasonda webali bakimanye nti bo webali nga Buganda eyetongodde twasigala tujogebwa bujogebwa oli okukugoba munnyumbayo nasigala nga kakkalabizaamu ye emirimu gye naye nga bayise abagamba nti oyo wano naye waabwe wasula .\nLwaaki kino tebangayo akisaamu maanyi kwongera kukisomesa Baganda ababadde tebakimanyi , omusaayi gwabantu baffe abangi oguyiise kyokka nga twesibye mu kintu , kyetutaliimu ekiyitibwa Uganda kati nno bakyusize ddala nelinnya batekewo agaabwe bagituume UNYANKOLE kubanga tebaamala nakutwebuzaako oba twagala erinnya lyaffe likozesebwe , kyoova olaba nga nabeeru abaleeta omugotteko nga nabo teri awaayo linnya lye kyebava bajja ne UNITED STATE, OBA UNITED KINGDOM\nTekikyatwetagisa kwongera kukozesa linnya lyaffe nga bantu kyebatusasulamu kututta nakujja kwonoona bintu byaffebweeba endagaano yamenyebwaawo dda tetukyalina kitusiba mu bumu kati buli gwanga likole byaalyo tetwetaaga kuddamu kukola ndagaano namuntu yenna nga tuyise mukuttibwa okwengeri eno ,\nJanuary 20, 2010 at 3:41 am #25909\nKati olwo ebbanga lino lyonna tubadde tufiira ki nga twakasukibwa dda wabweeru wa Uganda kati kyetulina okukola kukwaata linnya lyaffe netweyongerayo gyetubadde era abalala benonyeze erinnya eddala ffe twaali Buganda Nation nga tetunegatta ku balala kusala kulinnya lyaffe kugifuula uganda, kati ndowooza baleete kyebaneyita oba bayinza okweyita\n[UNITED TRIBES OF EAST AFRICA[/b]\nBuganda nge ddayo nge yambala erinnya lyaayo lyonna mu pride , ngo jeeko nti olwokuba amawanga amalala galina ekigagatta obutayagalira ddala Baganda kijja kubanguyiza okukulakulana kuba ku bonna tekujja kuba agamba nti wuuno ayagala okutuyitirirako, bonna bajja kussa kimu nga bwebabadde bakola nga omuganda yaali ku receiving end.\nLwaaki kino kyabusibwa amaaso ebbanga lino lyonna kubanga for sure bwekiba twatuula na mawanga amalal 14 netusaako endagaano etugatta ffenna kyokka nebagitukasukira ebweeru nebigenderako nge ttaka lye Kampala ne Entebe lye twa leasing-a gavumenti kati tusigadde kuwandiika wansi ssente zetubanja tusobola nokuzisasulwaamu ebintu ebikalu\nNga Abaganda ffenna tutudde wansi netuteesa kunsonga zino tuzigoba bulungi bwezatandika nawa wetuli, abatwaala lease nakati tebanatusasula ate twabawa katundu ku Kampala na katundu Entebe bo nebagenda nga Buganda yonna bagyegabira wano tulina okukunganya ba Nnamateeka tukole embalirira buli abadde mu gavumenti ku ttaka lya Buganda aliko illegally.\nKubanga endagaano eyali ekolebbwa bagimenya ate namawanga amalala nago negasirika ekitegeeza nti gakkiriza ekikolwa ekyakolebwa Buganda nolweekyo Buganda netongovu tetulina kitusiba kumawanga malala kati tukwaate mateeka gokka , okulaba nga tusasulwa ebyaffe ba mulyazamaanya byebakozesezza nga tebasasula ebbanga lino lyonna nokukunganya emisango.\nJanuary 30, 2010 at 12:25 am #25937\nEnsonga ya Buganda okwefuga yokka ng’Eggwanga eryetongodde kintu kikulu nnyo naye si kintu kitene era si kyangu ng’abasinga okukyogerera bwe balowooza oba nga bwe bayinza okutegeka okukifuna. Bwe kiba nga kisoboka Buganda okwekutula ku Uganda amakubo agakituukako tegasaanidde kubeera kuyiwa musaayi. Awo nno, waliwo ebibuuzo ebizito bye tulina okusooka okwebuuza kubanga Buganda okwefuga bwe kiba kitegeeza kufuna bwetwaaze (political independence) ekibuuzo kiri nti ani oyo aba agenda okugiwa obwetwaaze bwayo? Ani oyo akutte oba alina Obwetwaaze bwa Buganda? Bwe kiba nga gavumenti ya Uganda y’ekutte obwetwaaze bwa Buganda, gavumenti ya Uganda eneesobola okuteera Buganda obwetwaaze obwo? Bw’eba etbutadde, Buganda tulina kukola ki okubufuna?\nSirowooza nti mu kunoonya okutuuka ku bwetwaaze obwo kyetaagisa kuyiwa musaayi. Nedda. Abaganda abasuubira okuyiwa omusaayi ku nsonga eno basaanidde beddemu beebuuze nti kkubo ki lye basuubidde okuyitamu okuyiwa omusaayi. Bwe kuba kukwaata na kukuba mmundu na sabasaba, nga balina obusobozi obwo okulwaanyisa Bannayuganda abasigaddewo ne gavument ya Uganda, nze ndaba kuba kwerimba bwerimbi era kuba kukendeeza bungi bwa Baganda abaliwo, ekintu ekitali kirungi eri Buganda n’akatono kokka. Tukimanye nti ensonga eyo eyinza okuleetawo olutalo olwoomunda (civil war) mu Uganda abantu bangi ne bafiira busa nga ekigendererwa tekigenda kutuukibwako.\nBwe kuba kutuuka ku Bwetwaaze (Buganda Independence) oba okwefuga yokka nga kujja kuyita mu kuteesa buteesa ne gavumenti oba Bannayuganda abalala, nakyo nze ndaba kizibu okutuuka ku buwanguzi nga tukutte kkubo eryo. Bwe waba nga waliwo amakubo amalala agasuubirwa nsaba n’obuwombeefu tugamanye. Omulimu omukulu ogusinga byonna ku mulembe guno kwekukuuma obulamu bw’abantu. Kya mukisa mubi okulaba Africa eyali mu bufuge n’eba nga ebuvuddemu ate ffe mu Buganda okulaba nga tuddayo mu mbeera ey’okulwanirira okwefuga mu ngeri eno ku mulembe guno. Bangi batunuulira Eritria ne Bangladesh mbu zaayita mu kwekutula mu ngeri eyo, naye ensi ezo tezeetooloddwa mawanga malala kyokka Buganda yo eri wakati yeetooloddwa erudda n’erudda ate nga bwe kigambibwa, abatwetoolodde tebatwagaliza.\nAmazima gaki nti ssinga Buganda yalina obusobozi okulwanyisa emmundu mu ngeri y;okuyiwa omusaayi ku mulembe guno, Kabaka waffe teyandiremeddwa kugenda Kayunga lunojjolyabalamu. Abantu abasoba mu makumi abiri baafiira mu butabanguka obwo naye enkomerero ya byonna Ssaabasajja Kabaka era teyagenda Kayunga. Lwaki? Kubanga Uganda erina eggye lya maanyi ate lya mulembe ddala. Olutalo abakuuma ddembe baalulinnyako mangu.\nEkituusizza Abaganda ku kulowooza bino byonna ddala bwe kiba kimu oba bingi, twebuuze, twefumiitirize nnyo era tunoonye n’Obuwabuzi okuva awalala mu mawanga ag’ebweeru oboolyawo n’okuva mu Batuukirivu abalamu abaliwo kati ku nsi batuwe ku magezi ku nsonga eyo obuzibu obwo butuuke okumalibwawo awatali kugenda mu ntalo za kuyiwa musaayi.\nKyangu nnyo okukubiriza abantu okubateekamu obutabanguko naye emirundi egisinga obungi abatera okukubiriza abantu okwetabangula tebatera kufiira mu butabanguko obwo kubanga tebabeerayo gye buba buli era batera okudduka ne badda ebbali ne baleka abantu ba bulijjo okuyiwa emisaayi gyabwe.\nKyangu nnyo okukuba eng’oma z’olutalo (drums of war) naye okululwana kintu kirala nnyo. Nkubira Abaganda omulanga nti ddala bwe wabaawo ensonga eziruma ennyo Abaganda, gamba ng’ezo ze nsomyeko (kubanga mmaze emyaka egisoba mu kkumi nga siriiyo eka ndi ku ggwanga), gamba nga Buganda okugobwa mu Uganda, okuttibwa kw’abantu e Kyengera, okukutulakutula mu Buganda, n’ebirala, nze ndaba nga bwe kiba kituufu nti Abaganda tulaba tuli mu katyabaga ka kittabantu (genocide) ng’abamu bwe balabika okukiteekawo batyo, okwekubira omulanga mu mawanga ag’ebweeru ne mu Kibiina ky’Amawanga Amagatte kye kyandisinzeeko.\nBwe kiba bwe kityo, obujulizi obumala busaanidde bubeerewo obusoboka okwolekebwa eri amawanga g’ebweeru amakulu nga America, Bungereza, Bufaransa, Russia, China, Girimaani n’amalala era n’eri Ekibiina ky’Amawanga Amagatte (United Nations). Mu kukola kino ekinyusi kiba kirina kubeera kukuba nduulu nga twoleka nga bwe waliwo ekittabantu(genocide) eva kukuyigganya eggwanga oba abantu Abaganda mu nsi Uganda.\nBwe waba tewaliiwo bujulizi bwoleka nsonga ng’eyo, awo nno ekkubo lye ndaba liba limu kunoonya makubo ga kuteeseganya ebiruma Buganda ebisoboka era ebitegeerekeka ne bikolwako. Mu kuteeseganya ng’okwo wateekwa okubaawo okutuuka ku kunzikiriziganya (compromise); ekitegeeza buli ludda luteekwa okubeerako bye lufuna ne bye lwefiiriza. Mu kino tuteekwa okubeera nga tuli beetegefu okutuuka okukkiriziganya ku nsonga ezitali zimu.\nMu bye mpandiise bwe mubaamu ebitaliimu nsa, nsaba munsaasire naye ssaagala kulaba ng’omusaayi gw’abantu guyiika mu nsi yattu Buganda nate. Nkakasa Mukama ajja kutuyamba Abaganda n’Abatali Baganda tukkaanye naye tuleme okuyiwa omusaayi mu nsi kubanga kalumanaywera eva mu kintu ekyo ebeera nzito nnyo ate teggwawo mangu; Mukirabire ku baganda baffe ab’e Rwanda. Ekittabantu kyasooka mu myaka agya 1950 Abanyarwanda ne baddukira mu mawanga ageetoolodde Nnalubaale. Laba ekittabantu bwe kiddamu nate lunojjolyabalamu mu 1994. Abaffe eyo gye twagala okugenda naffe?\nJanuary 30, 2010 at 8:31 am #25942\nOmukulu Ntanzi obadde munsi ki oba oli munsi ki gyebayinza okkukkiriza okutta bannansi baayo oba okugenda nowamba ettaka lyomuntu ?, era nsi ki eyo gyolimu gwe ngo mugwiira gyogenda nokyuusa amateeka gabanansi.\nWano waliwo kyototegeera kimu nti singa lyaali gwanga ddala nga lyerikolebbwa bino byonna Abaganda ebibakolebwa okuviira ddala mu gye 66 teryanditudde, era okiraba nti lwebagamba obote nti enough is enough basituka nebamujjako kati olwokuba M7 yeweeka ku migongo gyaabwe tekitegeeza nti lyafuuka gwanga ddala erinafu nti siryeriri erya lwaana , jjukira nti Abaganda bavudde wala nga balwanirira emirembe gyaabwe era bwebasirisizza kwekulaba nga basanjagibwa okuviira ddala ku kawere akatanatuula okutukira ddala ku mukadde owe 100.\nSimanyi oba gwe wali ofiridwa ku muntu obwemage naye sirowooza nti oyinza okugenda nogamba omuzadde gwebayiridde omwana we obwongo ku pavement, nti teri lutalo abantu tebafa leeta proof.\nBwemba sikola nsobi Ssekabaka Muteesa bweyayita aba UN ngo Obote alumbye olubiri bamuddamu nti ebyo tetubiyingiramu ebyo byammwe byamunda , mu bimpi mpi Abaganda tubadde kulwaffe nga buli ayagala yasanjaga nga teri noomu anyega.\nWano mu kwekalakaasa mwalimu abamawulire abeeru bameka bewawulira bakuba enduulu nti wuuno M7 akubye abaana babanne abato amasasi? oba agalidde nokuttira Abaganda 6000 mu makomera nga buli lwabatwaala mu makomera bamala kubakuba mukka gwa butwa oba ebiyiso ebyobutwa nga batwalayo abasawo abatamiivu abagenda nga besiye amagengere, babakwatiridde okuyimirira ndowooza bazibikirize guilty olwekikolwa ekyobutemu kyebaba bagenda okukola abaana babanaabwe.\nNkubulireko ku kyaama kati M7 nebwajja nga yesaabye …….takyalina kyakya takiriza nebwasindika Abaganda abenkanawa, okuwooya wooya oba okubuzabuza kiri too late Abaganda banyiivu ekigenda ewala buli lukya beyongera ku kyebaali jjo okutuusa nga bamaze okwenunula tewali kiyinza kukyuusa mbeera era bwooba wazze kukyuusa ndowooza za bantu kubigenda mumaaso eka ozze buyise.\nJanuary 30, 2010 at 9:03 am #25943\nMmilodi owandiise ebintu bingi ku nsonga ya Buganda okufuna eddembe n’emirembe byaayo naye mu byo nze sirabyeemu mulamwa. Simanyi nsi ki gyolimu eyo gyobadde nga towulira kiki ekifa mu Buganda, ate nga ogamba nti oli Muganda. Ekibba ttaka, obutemu, okwookya amasomero nabaana, okuwaata abaana abawere okutuuka ku bakadde, okusaddaaka abantu, ebyo byonna tobiwulirangako? Bwogamba nti Buganda teyinza kutuuka ku buwanguzi, oba nogamba nti kizibu nnyo ekyo kiraga ebintu bibiri. Ekisooka mu mazima mu kwogera olabika toyagaliza Buganda buwanguzi obwo. Bwooba oli Muganda kyendowooza nti kizibu, nkusaasidde. Naye ekisinga okubeera ekyomutawana gyooli nti mu ebyo byowandiise, kyeraga lwaatu nti wadde ofuba okukuguka mu bya ba Lubaale, naye ate tolina kukkiriza mu Katonda we Butonda owa Baganda. Nga mwekyo mwosinziira obutakkiriza nti obulungi buwangula obubi.\nMu butakkiriza bwo buno, wegendereza notosigalamu wekka. Abaganda ba Katonda bakimanyi nti bajja kuwangula. Omusaayi gwaayiika dda era gukyayiika, ogwa Baganda. Era bweguba gujja kwongera okuyiika gujja kuyiika. Kuluno wakiri gunaaba guyikiira nsonga. Ate oluusi bwobeera oli omu ku ba Rwanyakitara oyinza okubanga oyogera nga ozimbye nekifuba nga ebyokwewaana amaanyi bwebyabafuukira eddiini. Naye okugaaya okwewaana tonnatanaka. Ebyo tubirekere Mukama. Jjukira kimu, sikirabanga yamala akiraba. Erabika ewammwe teri ku ntaana mpya, oba nfuukuze.\nBuganda teringa zino zi Uganda zowaana ezakolebwa katonda wa bamu ku mmwe abaddugavu – omweeru. Ekye ddembe lya buli ggwanga Katonda we Butonda lyeyatonda nga erya Buganda Katonda yeyaligiwa. Nobwetwaaze bwayo okwo. Era ye Katonda atuwagira okulwanyisa buli yenna abeera ayingira mu ddembe lyaffe. Amazima gali nti Buganda ejja kuwangula. Nolweekyo ebingi tuleme kubamalira wano, nga tuwakanira ebaagwa oba erimu egwaako.


Bukedde Online - Ab’e Lwengo basattira lwa bubbi bw’ebisolo n’emmere\nABATUUZE okuva ku byalo bitaano okuli Kisaanabataka, Kijjaaba, Kakoma, Kibimba A ne Kibimba B mu ggombolola y’e Kyazanga mu disitulikiti y’e Lwengo basattira olw’obubbi bw’ebisolo n’emmere obweyongedde mu kitundu kyabwe ebyolekedde okubateeka mu njala n’okubattisa.\nEbisolo okuli embizzi, enkoko, embuzi n’ente ababbi babigguddeko olutalo nga mu bbanga lya mwezi gumu ensolo ezaakababbibwako zisukka mu 200 nga zino ababbi bamenya amayumba mu matumbibudde ne bazitikka ku mmotoka awatali abakuba ku mukono.\nAte ebirime okuli amatooke ne muwogo, abatuuze baagambye nti ababbi bajula kubasanga ne mu nnimiro nga bakyalima babbe naddala amatooke ng’enkota eziri mu 700 ze zaakatemebwa mu wiiki emu yokka.\nBagattako nti ekizibu ekirala kye balina bwe bulogo obususse ng’ensuku abasezi bazisera ekyongedde okubeeraliikiriza. Kino bakitadde ku bassentebe b’ebyalo ne poliisi y’e Kakombe balumiriza obutabayamba olw’ababbi abakwatibwa lubona ne batwalibwa ku poliisi kyokka ne bayimbulwa.\nSsentebe w’eggombolola y’e Kyazanga, Musa Kayondo Bahati Kisanja asinzidde mu lukiiko lw’ebyokwerinda n’agugumbula bassentebe b’ebyalo okukomya okuwa obujulizi ku bantu ababa bakwatiddwa mu kikolwa bwe baba baagala okukulembera abantu abaabassaamu obwesige.\n“Ssentebe omulamba ow’ekyalo n’omusanga ng’ajjulira omubbi, oba omutemu gwe tukubalire mu babbi oba batemu? Mukole emirimu gyamwe egyabalondesa okusinga okuyingirira poliisi,” Ssentebe Bahati Kayondo bwe yategeezezza.\nMu ngeri yeemu akuutidde bassentebe okugobanga abaakakiiko abalemeddwa okukola emirimu gyabwe omuli n’abo abaziimuula enkiiko z’ebyalo balonde abalala abasobola okukola.\nKayondo asabye abatuuze okunyweza eby’okwerinda nga baviira ddala mu maka gaabwe naddala mu nnaku enkulu ze tugendamu okusinga eby’obugagga byabwe okubitunuzanga mu poliisi okubikuuma ne yennyamira olw’amaka agamu ge yayise agatunuulibwako kyokka nga tegaliimu yadde ejjambiya ng’ekyokulwanyisa ekiteekeddwa okuba mu maka.


Weewale Endowooza z’Ensi | Ogw’Okusoma\nBISOME MU Afrikaans Albanian Alur American Sign Language Amharic Amis Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese (Cantonese) Chinese (Simplified) Chinese (Traditional) Chinese Cantonese (Simplified) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Mwegendereze waleme kubaawo abafuula abaddu ng’akozesa obufirosoofo n’eby’obulimba ebitaliimu . . . eby’omu nsi.”—BAK. 2:8.\nENNYIMBA: 38, 31\nKubuulirira ki omutume Pawulo kwe yawa okukwata ku ndowooza z’ensi?\nEzimu ku ndowooza z’ensi ze ziruwa, era tuyinza tutya okuzeewala?\nBy’oyize mu kitundu kino bikuyambye bitya?\n1. Kubuulirira ki omutume Pawulo kwe yawa Bakristaayo banne? (Laba ekifaananyi waggulu.)\nEBBALUWA omutume Pawulo gye yawandiikira Abakristaayo ab’omu Kkolosaayi yagiwandiika ng’ali mu kkomera e Rooma wakati w’omwaka gwa 60-61 E.E. Yababuulira ensonga lwaki kikulu ‘okutegeera obulungi ebintu eby’omwoyo.’ (Bak. 1:9) Pawulo era yabagamba nti: “Kino nkibabuulira waleme kubaawo muntu yenna abalimba ng’akozesa ebigambo ebisendasenda. Mwegendereze waleme kubaawo abafuula abaddu ng’akozesa obufirosoofo n’eby’obulimba ebitaliimu ebyesigamiziddwa ku bulombolombo bw’abantu n’ebintu eby’omu nsi ebisookerwako so si ku Kristo.” (Bak. 2:4, 8) Pawulo era yabannyonnyola ensonga lwaki endowooza ezimu ezaali zikyase ennyo zaali nkyamu era n’ensonga lwaki endowooza z’ensi zisobola okusikiriza abantu abatatuukiridde. Ng’ekyokulabirako, endowooza ezo zireetera omuntu okuwulira nti mugezi nnyo n’okwetwala nti wa waggulu ku balala. Pawulo yawandiika ebbaluwa eyo okuyamba ab’oluganda okwewala endowooza z’ensi n’ebikolwa ebikyamu.—Bak. 2:16, 17, 23.\n2. Lwaki tugenda kulaba ezimu ku ndowooza z’ensi?\n2 Endowooza z’ensi zireetera abantu okubuusa amaaso oba okunyoomoola obulagirizi obuva eri Yakuwa, era mpolampola endowooza ezo zireetera okukkiriza kw’omuntu okunafuwa. Ne leero endowooza z’ensi zibunye buli wamu. Zitumbulwa ku mirimu gye tukolera, ku masomero, ne ku mikutu gy’empuliziganya gamba nga ttivi ne Intaneeti. Mu kitundu kino tugenda kulaba bye tuyinza okukola okusobola okwewala okutwalirizibwa endowooza z’ensi. Tugenda kulaba endowooza z’ensi za mirundi ettaano era n’engeri gye tuyinza okuzeewalamu.\nTWETAAGA OKUKKIRIRIZA MU KATONDA?\n3. Ndowooza ki bangi gye balina era lwaki?\n3 “Nsobola okuba omuntu omulungi ne bwe mba nga sikkiririza mu Katonda.” Mu nsi nnyingi, kya bulijjo okusanga abantu abagamba nti tebakkiririza mu Katonda; era bagamba nti tebalina ddiini. Bayinza okuba nga tebafangayo kunoonyereza obanga ddala Katonda gy’ali naye nga baagala endowooza eyo ey’obutakkiririza mu Katonda kubanga bawulira nti ebawa eddembe okukola kyonna kye baagala. (Soma Zabbuli 10:4.) Abamu balowooza nti baba bagezi nnyo bwe bagamba nti, basobola okubeera n’empisa ennungi ne bwe baba nga tebakkiririza mu Katonda.\n4. Tuyinza tutya okuyamba omuntu agamba nti teri Katonda?\n4 Endowooza y’abantu abagamba nti teri Katonda ntuufu? Abantu abamu bwe bagezaako okwesigama ku ssaayansi okunoonyereza obanga Katonda gy’ali beeyongera kutabulwatabulwa. Naye kyangu okumanya ekituufu ku nsonga eyo. Bwe kiba nti enju erina okubaako eyagizimba, kati ate ebintu ebiramu! Mu butuufu, n’akatoffaali akasingayo okuba akatono kaakolebwa mu ngeri eyeewuunyisa okusinga ekizimbe kyonna, kubanga ko kasobola okuzaala. Obutoffaali bulina obusobozi obw’okutereka n’okukoppa obubaka, ne kibusobozesa okuzaala obutoffaali obulala obubufaanana. Ani yakola obutoffaali obwo? Bayibuli egamba nti: “Buli nnyumba wabaawo eyagizimba, naye eyakola ebintu byonna ye Katonda.”—Beb. 3:4.\n5. Ddala omuntu asobola okumanya ekituufu eky’okukola nga takkiririza mu Katonda?\n5 Tuyinza tutya okuyamba omuntu alowooza nti asobola okumanya ekituufu eky’okukola ne bw’aba nga takkiririza mu Katonda? Kyo kituufu nti Ekigambo kya Katonda kigamba nti abantu abatamanyi Katonda basobola okukola ebintu ebimu ebirungi. (Bar. 2:14, 15) Ng’ekyokulabirako, basobola okwagala bazadde baabwe n’okubassaamu ekitiibwa. Naye omuntu atakkiririza mu Katonda aba tatambulira ku mitindo gye era akola ensobi ez’amaanyi. (Is. 33:22) Abantu bangi leero abategeevu bakirabye nti embeera embi eri mu nsi eraga nti abantu beetaaga obulagirizi bwa Katonda. (Soma Yeremiya 10:23.) N’olwekyo, tetusaanidde kulowooza nti abantu basobola okumanyira ddala ekituufu eky’okukola nga tebakkiririza mu Katonda era nga tebakolera ku bulagirizi bwe.—Zab. 146:3.\nTWETAAGA OKUBA N’EDDIINI?\n6. Ndowooza ki ekwata ku ddiini bangi gye balina?\n6 “Osobola okuba omusanyufu ne bw’oba nga tolina ddiini.” Abantu bangi baagala nnyo endowooza eyo ey’ensi kubanga balaba nti eddiini tezigasa. Amadiini mangi galeetedde abantu okukyawa Katonda nga gayigiriza nti Katonda ayokya abantu mu muliro ogutazikira, nga gabasoloozaamu ssente, era nga geenyigira mu by’obufuzi. N’olwekyo, tekyewuunyisa nti abantu abasinga obungi bawulira nti basobola okuba abasanyufu nga tebalina ddiini gye balimu! Abantu ng’abo basobola okugamba nti, “Ebikwata ku Katonda mbyagala naye saagala kubeera mu ddiini yonna.”\n7. Okusinza okw’amazima kuyamba kutya abantu okufuna essanyu?\n7 Naye omuntu asobola okuba omusanyufu nga talina ddiini? Kyo kituufu nti omuntu aba musanyufu nga tali mu ddiini ya bulimba, naye tasobola kufuna ssanyu lya nnamaddala singa taba na nkolagana nnungi na Yakuwa ayogerwako nga “Katonda omusanyufu.” (1 Tim. 1:11) Buli kimu Katonda ky’akola kiganyula abalala. Abaweereza be basanyufu kubanga bafuba okuyamba abalala. (Bik. 20:35) Ng’ekyokulabirako, lowooza ku ngeri okusinza okw’amazima gye kuyambamu amaka okuba amasanyufu. Mu kusinza okw’amazima tukubirizibwa okussa ekitiibwa mu bannaffe mu bufumbo, okussa ekitiibwa mu birayiro bye twakola nga tuyingira obufumbo, okwewala obwenzi, okukuza abaana abassa ekitiibwa mu balala, n’okuba n’okwagala okwa nnamaddala. Okusinza okw’amazima kuyamba abakulimu okuba obumu n’okuba n’oluganda olw’ensi yonna.—Soma Isaaya 65:13, 14.\n8. Tuyinza tutya okukozesa Matayo 5:3 okuyamba abantu okutegeera ekireetera abantu essanyu erya nnamaddala?\n8 Omuntu asobola okuba omusanyufu nga taweereza Katonda? Lowooza ku kibuuzo kino, Kiki ddala ekireetera omuntu okuba omusanyufu? Abantu abamu essanyu balinoonyeza mu mirimu gye bakola, mu bya mizannyo, oba mu bintu ebirala ebibanyumira. Abalala balinoonyeza mu kuwasa na kuzaala baana oba mu kufuna emikwano. Ebintu ebyo byonna biyinza okuleetera omuntu essanyu, naye tebireeta ssanyu lya nnamaddala. Obutafaananako nsolo, ffe tusobola okumanya ebikwata ku Mutonzi waffe era ne tumuweereza n’obwesigwa. Twatondebwa nga tetusobola kufuna ssanyu lya nnamaddala okuggyako nga tuweereza Katonda n’obwesigwa. (Soma Matayo 5:3.) Ng’ekyokulabirako, abaweereza ba Katonda ab’amazima bafuna essanyu lingi bwe bakuŋŋaana awamu okusinza Yakuwa. (Zab. 133:1) Era basanyufu olw’okuba bali bumu mu nsi yonna, balina empisa ennungi, era ebiseera byabwe eby’omu maaso bitangaavu.\nTWETAAGA OKUBA N’EMITINDO GY’EMPISA KWE TULINA OKUTAMBULIRA?\n9. (a) Ndowooza ki abantu bangi leero gye balina ku kwegatta? (b) Lwaki Ekigambo kya Katonda kigamba nti kikyamu okwegatta n’omuntu atali munno mu bufumbo?\n9 “Tewali kikyamu kiri mu kwegatta na muntu atali munno mu bufumbo.” Abantu basobola okutugamba nti: “Tulina okunyumirwa obulamu. Si kikyamu okwegatta n’omuntu atali munno mu bufumbo.” Naye Ekigambo kya Katonda kivumirira ebikolwa byonna eby’obugwenyufu. * (Soma 1 Abassessalonika 4:3-8.) Yakuwa y’agwanidde okututeerawo amateeka kubanga ye yatutonda. Okusinziira ku mateeka ga Katonda, omusajja n’omukazi abafumbiriganiddwa be bokka abakkirizibwa okwegatta. Katonda atuwa amateeka kubanga atwagala. Amateeka ago gatuganyula. Ab’omu maka bwe bagakolerako baba baagalana, bawaŋŋana ekitiibwa, era baba n’emirembe. Katonda ajja kubonereza abantu bonna abamenya amateeka ge mu bugenderevu.—Beb. 13:4.\n10. Omukristaayo ayinza atya okwewala ebikolwa eby’obugwenyufu?\n10 Ekigambo kya Katonda kituyamba okumanya engeri gye tuyinza okwewalamu ebikolwa eby’obugwenyufu. Ekimu ku bintu ebisobola okutuyamba kwe kwegendereza ebyo bye tulaba. Yesu yagamba nti: “Buli atunuulira omukazi n’amwegomba aba amaze okumwendako mu mutima gwe. Eriiso lyo erya ddyo bwe liba nga likuleetera okwesittala, liggyeemu olisuule.” (Mat. 5:28, 29) N’olwekyo, Omukristaayo alina okwewala okulaba ebifaananyi eby’obuseegu oba okuwuliriza ennyimba ezirimu ebintu eby’obugwenyufu. Omutume Pawulo yawandiikira Bakristaayo banne n’abagamba nti: “Mufiise ebitundu byammwe eby’omubiri ebiri ku nsi ku bikwata ku bugwenyufu.” (Bak. 3:5) Ate era tulina okwegendereza ebyo bye tulowoozaako ne bye twogerako.—Bef. 5:3-5.\nKIKYAMU OKULUUBIRIRA OMULIMU OGW’EBBEEYI?\n11. Kiki ekiyinza okutuleetera okuluubirira emirimu egy’ebbeeyi?\n11 “Omuntu bw’aba n’omulimu ogw’ebbeeyi kye kimuleetera essanyu.” Abantu basobola okutukubiriza okuluubirira okufuna omulimu ogw’ebbeeyi. Bayinza okutugamba nti okuba n’omulimu ng’ogwo kijja kutusobozesa okuba abatutumufu, okuba n’obuyinza ku balala, n’okuba abagagga. Olw’okuba abantu bangi balowooza nti okuba n’omulimu ogw’ebbeeyi kye kireetera omuntu okuba n’essanyu, kyangu Omukristaayo okutwalirizibwa endowooza ng’eyo.\n12. Okubeera n’omulimu ogw’ebbeeyi kye kireeta essanyu erya nnamaddala?\n12 Ddala kituufu nti omuntu okuba n’omulimu ogumusobozesa okuba n’obuyinza ku balala oba okuba ow’ekitiibwa kimuleetera essanyu erya nnamaddala? Nedda. Lowooza ku kino: Sitaani yayagala nnyo okuba n’obuyinza ku balala era yayagala nnyo ebitiibwa. Wadde nga bye yali ayagala yabifuna, si musanyufu, wabula munyiivu. (Mat. 4:8, 9; Kub. 12:12) Emirimu gye tukola gireeta essanyu lya kaseera buseera, naye okuyamba abalala okuyiga ebikwata ku Katonda ne baba nga balina essuubi ery’okufuna obulamu obutaggwaawo kireeta essanyu ery’olubeerera. Ate era omwoyo gw’ensi guleetera abantu okuvuganya ennyo, okwagala okuba waggulu ku balala, okuba n’obuggya, era mu nkomerero baba ‘bagoba mpewo.’—Mub. 4:4.\n13. (a) Twanditutte tutya emirimu gye tukola okweyimirizaawo? (b) Kiki ekyaleetera Pawulo essanyu erya nnamaddala?\n13 Kyo kituufu nti tulina okukola emirimu okusobola okweyimirizaawo, era si kikyamu okukola emirimu gye twagala. Naye emirimu egyo si gye tusaanidde okukulembeza mu bulamu. Yesu yagamba nti: “Tewali n’omu ayinza kubeera muddu wa baami babiri; aba alina okukyawako omu n’ayagala omulala, oba okunywerera ku omu n’anyooma omulala. Temusobola kuba baddu ba Katonda na ba Byabugagga.” (Mat. 6:24) Bwe twemalira ku kuweereza Yakuwa n’okuyigiriza abalala Bayibuli, tufuna essanyu eritagambika. Omutume Pawulo yafuna essanyu mu kuweereza Yakuwa n’okubuulira abalala. Bwe yali akyali muto, Pawulo yali aluubirira okufuna omulimu ogw’ebbeeyi mu nteekateeka y’Ekiyudaaya, naye bwe yatandika okukola omulimu ogw’okufuula abantu abayigirizwa era n’alaba engeri Ekigambo kya Katonda gye kyaleeteranga abantu okukola enkyukakyuka mu bulamu bwabwe, yafuna essanyu erya nnamaddala. (Soma 1 Abassessalonika 2:13, 19, 20.) Tewali mulimu guleeta ssanyu kusinga kuweereza Yakuwa n’okubuulira abalala ebimukwatako.\nEssanyu erya nnamaddala liva mu kuyamba abantu okumanya ebikwata ku Katonda (Laba akatundu 12, 13)\nABANTU BASOBOLA OKWEGONJOOLERA EBIZIBU BYABWE?\n14. Lwaki abantu baagala nnyo endowooza egamba nti abantu basobola okwegonjoolera ebizibu byabwe?\n14 “Abantu basobola okwegonjoolera ebizibu byabwe.” Endowooza eyo esikiriza abantu bangi. Lwaki? Kubanga singa ntuufu kyandibadde kitegeeza nti abantu tebeetaaga Katonda kubawa bulagirizi era nti basobola okukola kyonna kye baagala. Oyinza okuba nga wali owuliddeko abantu nga bagamba nti ennaku zino, ebintu gamba ng’entalo, obumenyi bw’amateeka, endwadde, n’obwavu bikendedde. Lipoota emu yagamba nti: “Ensonga lwaki embeera z’abantu zeeyongedde okulongooka eri nti abantu basazeewo okufuula ensi ekifo ekirungi.” Ddala kituufu nti abantu boolekedde okugonjoola ebizibu ebibatawaanyizza okumala ebbanga ddene? Ka twekenneenye ensonga eyo.\n15. Bukakafu ki obulaga nti embeera y’abantu yeeyongedde kwonooneka?\n15 Entalo: Ssematalo I ne II yafiiramu abantu abasukka mu bukadde 60. Okuva Ssematalo II lwe yaggwa, abantu beeyongedde okulwana entalo endala nnyingi. Omwaka gwa 2015 we gwatuukira, abantu ng’obukadde 65 be baali badduse mu maka gaabwe olw’entalo oba olw’okuyigganyizibwa. Ate mu 2015 mwokka, abantu ng’obukadde kumi na bubiri mu emitwalo ana be badduka mu maka gaabwe olw’ensonga y’emu. Obumenyi bw’amateeka: Wadde ng’ebikolwa ebimu eby’obumenyi bw’amateeka bikendedde mu bitundu ebimu, ebikolwa ebirala gamba ng’obutabanguko mu maka, ebikolwa eby’obutujju, n’obumenyi bw’amateeka obukolebwa ku Intaneeti byeyongedde nnyo. Ate era obulyi bw’enguzi nabwo bweyongedde. Abantu tebasobola kumalawo bumenyi bw’amateeka. Endwadde: Endwadde ezimu abantu bagezezzaako okuzirwanyisa. Naye lipoota eyafulumizibwa mu 2013 yalaga nti buli mwaka abantu obukadde nga mwenda abali wansi w’emyaka 60 bafa obulwadde bw’omutima, obw’okusannyalala, kookolo, sukaali, n’obulwadde bw’amawuggwe. Obwavu: Okusinziira ku lipoota ya bbanka y’ensi yonna, mu Afirika mwokka, omuwendo gw’abantu abaavu ennyo gwalinnya okuva ku bantu obukadde 280 mu 1990 okutuuka ku bantu obukadde 330 mu 2012.\n16. (a) Lwaki Obwakabaka bwa Katonda bwe bwokka obusobola okugonjoola ebizibu by’abantu? (b) Mikisa ki Obwakabaka gye bugenda okuleeta egyogerwako mu kitabo kya Isaaya n’ekya Zabbuli?\n16 Leero bannabyabusuubuzi ne bannabyabufuzi beerowoozaako bokka. Kyeyoleka lwatu nti abantu abo tebasobola kumalawo ntalo, bumenyi bw’amateeka, ndwadde, n’obwavu. Obwakabaka bwa Katonda bwe bwokka obusobola okumalawo ebintu ebyo. Lowooza ku bintu Yakuwa by’agenda okukolera abantu. Entalo: Obwakabaka bwa Katonda bugenda kuggyawo ebintu ebireetawo entalo gamba ng’abantu okwefaako bokka, obulyi bw’enguzi, mwoyo gwa ggwanga, eddiini ez’obulimba, ne Sitaani. (Zab. 46:8, 9) Obumenyi bw’amateeka: Obwakabaka bwa Katonda bwatandika dda okuyigiriza abantu okwagalana n’okwesigaŋŋana, ekintu gavumenti z’abantu kye ziremeddwa okukola. (Is. 11:9) Endwadde: Yakuwa ajja kuwonya abantu be endwadde. (Is. 35:5, 6) Obwavu: Yakuwa ajja kumalawo obwavu era buli omu ajja kuba bulungi. Ate era abantu bonna bajja kuba n’enkolagana ennungi naye.—Zab. 72:12, 13.\n‘MANYA ENGERI GY’OSAANIDDE OKUDDAMU BULI MUNTU’\n17. Tuyinza tutya okuziyiza endowooza z’ensi?\n17 Bw’obaako endowooza y’ensi gy’owulira n’otandika okwebuuza ebibuuzo, noonyereza osobole okumanya Bayibuli ky’eyogera ku nsonga eyo era ogyogereko n’omuntu akuze mu by’omwoyo. Lowooza ku nsonga lwaki endowooza y’ensi eyo eyinza okusikiriza omuntu, lwaki nkyamu, n’engeri gy’oyinza okugiziyizaamu. Ffenna tusobola okwewala okutwalirizibwa endowooza y’ensi singa tukolera ku kubuulirira kuno: “Mweyisenga mu ngeri ey’amagezi nga mukolagana n’ab’ebweru . . . musobole okumanya engeri gye musaanidde okuddamu buli muntu.”—Bak. 4:5, 6.\n^ lup. 9 Abantu bangi tebakimanyi nti ebigambo ebiri mu Yokaana 7:53–8:11 mu nzivuunula za Bayibuli ezimu tebyali mu biwandiiko bya Bayibuli ebyasooka. Nga basinziira ku bigambo ebyo, abamu bagamba nti omuntu atayonoonangako ye yekka asobola okuvunaana omuntu omulala nti mwenzi. Naye mu mateeka Katonda ge yawa Abayisirayiri mwalimu erigamba nti: “Omusajja bw’anaasangibwanga nga yeebase n’omukazi ow’omusajja omulala, bombi banattibwanga.”—Ma. 22:22.


Baganda nkobazambogo bakyusizza obukulembeze – CBS FM\nBaganda nkobazambogo bakyusizza obukulembeze\nKatikkiro wa Buganda Charles Peter Mayiga akalaatidde abazadde okumanyisa abaana baabwe nga bakyali bato,nti mulimu gwabwe okukuuma n’okutaasa Namulondo ate nókubakulizamu omutima gwa Buganda ogutafa.\nKatikkiro bino abyogeredde mu Bulange e Mengo, ku mukolo gwókutongoza abakulembeze abaggya abékibiina kya Baganda Nkobazambogo ku mutendera gwa masomero ga senior námatendekero agawaggulu.\nKatikkiro Charles Peter Mayiga (ku ddyo),minister w’abavubuka,eby’emizannyo n’okwewummuza Owek Ssekabembe Kiberu,ne ssentebe wa Buganda youth Council Baker Ssejjengo\nAkinoganyiza nti abazadde bateekeddwa okukuza abaana babwe nga bakimanyi bulungi, nti mwe mugenda okuva abatuuze abanagasa Buganda ne Uganda mu biseera ebyomumaaso.\nAsabye abakulira amasomero n’abasomesa basobozese abayizi okutandikawo ebibiina bya Nkobazambogo mu masomero,ate nókubawa obuwagizi, nasaba n’abakulembeze abagya abalondeddwa bebeere besigwa baleme kuswaza Kabaka wabwe.\nMinister w’abavubuka mu bwakabaka Owek Henry Moses Ssekebembe Kiberu ategezezza Katikkiro nti bamaliriza okuzimba obukulembeze bwa bavubuka ku mitendera gyonna,era nti waliwo okugenda mu maaso munambika ya bavubuka mu Buganda.\nOwek Balikuddembe Joseph omuyima wébibiina bya bavubuka mu Buganda ngaali wamu ssentebe wa bavubuka ba Buganda Baker Ssejjengo bakubiriza abazadde nabasomesa okuwagira abaana babwe mu buweereza buno,basobole okubutuukiriza n’obutatiirira Namulondo.\nKu mutendera gwóbukulembeze bwa Nkobazambogo Akalibakendo obwa masomero ga senior, Nakalo Brivado Martha owa Lubiri SS yalondeddwa nga ssentebe omuggya,okudda mu bigere bya Adrien Lubyayi Abraham era owa Lubiri SS.\nKu mutendera gwa matendekero agawaggulu, Mutebi Benon owa Kampala International University ye ssentebe omuggya, azze mu bigere bya Raziya Nantamu.\nBalondeddwa ku kisanja kya myaka 2, era bonna abalondedwa baweze okuwereza Kabaka wabwe awatali kumutiiririra.


Bukedde Online - Moses Lumala yafuna atya ettaka lya famire ya Kantinti okuzimbako galagi?\nMoses Lumala yafuna atya ettaka lya famire ya Kantinti okuzimbako galagi?\nEngeri gy’oyiiyiza bizinensi ereme kugwa...\nETTEEKA eryewuunyisa erigamba nti ettaka bwe liwaanyisa emikono emirundi esatu, olwo nnyini lyo aba alifiiriddwa, abatwala ettaka lya bannaabwe lye beeyambisa.\nETTEEKA eryewuunyisa erigamba nti ettaka bwe liwaanyisa emikono emirundi esatu, olwo nnyini lyo aba alifiiriddwa,\nabatwala ettaka lya bannaabwe lye beeyambisa.\nKalondoozi wa Bukedde akulaga engeri omugagga Moses Lumala gye yatwalamu ettaka lya famire ya Kantinti mu mancoolo ate poliisi ne kkooti ne birema okumuyamba.\nMU 1999 abantu abaali beeyita bawannyondo ba kkooti abaagamba nti baali bakolera kkampuni ya Popular General Auctioneers baamenya ennyumba ya James Kantinti esangibwa e Mengo- Lubiri mu zooni ya Wansawo.\nOluvannyuma kyazuulwa nti baamenya ennyumba eno ng’ekiragiro kya kkooti kye baakozesa kyali kyayitako ate nga baali tebalina layisinsi ebakkiriza kukola bwawannyondo!\nMuzeeyi Kantinti alumiriza omugagga Moses Lumala okubeera emabega w’abaamenya enyumba ye n’ekigendererwan ky’okwezza ettaka lye era bwe yakituukiriza n’azimbako galagi!\nLumala okufuna ettaka lino yategeeza nti yaligula ku Timothy Kamya, Kantinti gw’agamba nti talina kakwate ku ttaka lino era nti Lumala kino yakikola kubuzaabuza bantu.\nWabula mbega wa poliisi, Edith Komwiswa mu lipoota gye yafulumyanga February 16 2006 yategeeza nti Kamya ettaka lino yaligula ku bawannyondo ba kkooti bwe baali batuukiriza ekiragiro kya kkooti okusobola okuggyayo ssente Kantinti ze yalemererwa okusasula Kasozi, omutuuze omulala eyali amututteko poloti.\nWabula muzzukulu wa Kantinti, Geoffrey Bulayi agamba nti owa poliisi ono lipoota yagikolera ku biragiro bya Lumala.\nNze nnazaaliwa ku ttaka lino era nnaliweebwa maama Rose Natebwa nga tannafa. Ettaka lino lyali ku block 7 plot 1051.\nNnatuusa ekiseera ne nsalawo okubeera mu kyalo, ennyumba eyali ku ttaka lino ne nzirekamu mwannyinaze Nanziri ne mutabani wange Geoffrey Bulayi.\nMu 1990 nnalina obwetaavu n’ensalawo okutundako desimoolo 20 nga nziguza Esau Kasozi emitwalo 60 naye n’ansasulanga mu bitundutundu.\nSsente zaamulema okumalayo ebbanga ne liyitawo nga ddene era ne mutwala mu kakiiko k’ekyalo omusango\nne gumusinga n’ajulira ku Lc 11 nayo ne gumusinga nga bagamba nti desimoolo 20 ge nnali mmuguzizza gaalina kunzirira kubanga yalemererwa okutuukiriza endagaano.\nWabula Kasozi n’asalawo okutwala ensonga zino mu kkooti, looya wange n’alemererwa okutwala omujulizi mu kkooti Kasozi n’alimba kkooti ng’agiwa obujulizi bw’endagaano enjigirire n’asinga omusango\nkkooti n’esalawo desimoolo 20 zimuddire.\nKasozi yazimba mu kitundu kino kyokka n’atakoma awo, n’aleeta ekiwandiiko kya kkooti ekyali kindagira okusasula balooya be.\nYaleeta ne bawannyondo ba kkooti okuwamba ekifo kyange wabula ne kitakolebwa\nOno ye muzzukulu wa Kantinti: Muzeeyi bwe yagenda okubeera mu kyalo, nnasigala mu nnyumba eno. Waliwo abantu abajjanga ne bantiisatiisa nga bandagira okuva mu nnyumba ne ng’aana.\nMu August wa 1999, bawannyondo ba kkooti aba Popular General Auctioneers abaali bakulembeddwa Geoffrey Serubiri bajja ne bamenya ennyumba yaffe nga baagala kutwala poloti eno 1051 block 7.\nNategeeza ku taata ne tugenda ku poliisi y’e Katwe okuggulawo omusango wabula ne bagaana nga bambega ba poliisi baali bamuwadde emitwalo 50 okuziyiza omusango guno.\nTwasalawo okugenda ku poliisi ya Jubilee nga tebannasengulwa ne tuggulawo omusango gw’okwonoona ennyumba\nyaffe ku SD05/03/10/1999 wabula oluvannyuma fayiro baagizza e Katwe naye nga tetambula.\nOkutuusa mu 2005 lwe nneekubira enduulu ku kitebe kya poliisi e Kibuli ne baggulawo fayiro endala ku GEF 67/05 wabula owa poliisi Edith Komwiswa gwe baakwasa ensonga zaffe yazidibaga mu bugenderevu ng’alimba bakama be ebyali bikwata ku fayiro okutuusa lwe nnasala amagezi ne ndaga bakama be ekituufu ekyamuleetera n’okukyusibwa.\nKyeraga lwatu nti buli kimu kye yakola yali akolera Lumala okumuyambako okubba ettaka lyaffe.\nBwe nnakola okunoonyereza ebyali bikwata ku ttaka lyaffe, mu ofiisi z’ebyettaka mu Kampala nnakizuula nti Lumala yafunab ekyapa nga 13 October 2000 n’azimbawo galagi omubeera ebimotoka bye biweetiiye.\nMoses Lumala yafuna atya ettaka lya famire ya Kantinti okuzimbako galagi? Galagi ya Lumala e Mengo, gye yazimba ku ttaka lya Kantinti.\nMoses Lumala Ettaka nnaligula mu butuufu - Lumala BULAYI AGAMBA: Nnay ongera okukizuula nti ekyapa kyava mu mannya ga taata aga James Kantinti ne kidda mu ga Moses Lumala. Kino kitegeeza nti Kamya gw’agamba nti ye yamuguza yamuwaayiriza.\nWabula bwe nayogeddeko ne Lumala, yantegeezezza nti eky’okugamba nti ekyapa kyava mu mannya ga Kantinti okudda mu gage byabulimba kubanga ye akimanyi nti kyava mu ga Kamya ne kiryoka kidda mu mannya ge. Bulayi ayongerako:\nNe bwe kyandibadde nga kituufu nga Kamya yagula ettaka lino ku bawannyondo ba kkooti, era abeera yagula mpewo kubanga waliwo obujulizi obw’enkukunala obulaga nti bawannyondo ba kkooti bano, ekiseera we baakolera bino baali tebalina layisinsi zibakkiriza kukola mulimu guno.\nAte era obuyinza obwasooka okubaweebwa kkooti okukola omulimu guno, bwali buweddeko nga kino kyayongera\nokukakasibwa sitaatimenti eyakolebwa Eddy Joe Kalamawo, omu ku baali abakozi ba Popular General Auctioneers era nga yaliwo nga bamenya ennyumba ya\nNgezezaako enfunda nnyingi okutwala Lumala mu kkooti wabula buli looya gwe nfuna, ne mmusasulako ne ku ssente bwe\nbawandiikira Lumala ebbaluwa emulabula okumutwala mu kkooti, batandika okubuza omuliro n’okwebuzaabuza nze kye ndowooza nti babeera balina engeri gye bategeeraganyeemu ne Lumala.\nHajji Sula Lubwama, eyali Ssentebe Ensonga zino nzimanyiiko wabula obunafu nze mbuteeka ku Kantinti kubanga\nbaamuyitanga mu kkooti nga tagenda ne basala omusango nga Kasozi ajulidde ye nga teyeefiirayo.\nWabula ku ky’okuvunaana Lumala, nze ndowooza nti Kantinti bw’aba agamba nti awantu we baatwalawo mu bukyamu, yandibadde avunaana Kamya kubanga ye yagula ku bawannyondo ba kkooti era Lumala talina musango.\nLumala yali akkirizza bategeeragane naye Kantinti n’abuza omuliro wabula nze mmusuubiza nti na kati bw’aba ayagala nsobola okumutwala ewa Lumala ne bategeeragana.\nAugustine Katamba ( ku kkono) alina ekyapa kya famire ya Musoke\nEttaka eryo nze nnaligula ku Kamya era ekyapa kyange kyakyuka okuva mu mannya ga Kamya ne kidda mu gange. Ebyo bye boogera nti kyava mu mannya ga Kantinti okudda mu gange byabulimba.\nTIMOTHY KAMYA EKYAPA nnakiggya mu bawannyondo ba kkooti ne nkissa mu mannya gange olwo ne nkiguza Lumala. Kantinti tewali we batatuuse ku nsonga eno naye tebalina we batandikira kubanga kkooti yasalawo.\nNkakasa nti muzeeyi Kantinti akimanyi bulungi era y’ensonga lwaki ye si y’alwanirira ettaka lino, yalivaako. Nja kukuleetera fayiro ogirabe naawe okakase nti ddala ekyapa kyava mu mannya gange okudda mu ga Lumala.\n‘Owapoliisi atunda atya ekyapa kyaffe mu bamanerenda?’\nFAMIRE y’omugenzi Wilson Musoke ow’e Nsuube, Busiro mu disitulikiti y’e Wakiso ewawaabidde akulira bambega e Wakiso, George Mpungu olwa kye baayise okutunda ekyapa ky’ettaka lyabwe kye yabaggyako ng’ekizibiti.\nBagamba nti ekyapa yakiguzizza manerenda w’omu Kampala, Augustine Katamba.\nOmusango gwe baawawaabidde Mpungu guli ku nnamba SD39/30/05/2015.\nOmu ku bafamire ya Musoke, Drake Kizito yawandiikidde kamanda w’ekibinja ekirwanyisa ababbi b’ettaka ku poliisi e ibuli ga June 8, ng’agamba nti Mpungu yeekobaanye ne bannyina okuli Betty Namubiru, Margaret Nanziri ne Deborah Namusoke ne bawamba ettaka lino era nga kati batandise okulisalaasalamu obuguju nti wabula wadde beegayiridde Mpungu ebbanga ddene obutasala mu ttaka lyabwe okuli n’ekiggya yeeremye.\nEttaka eryogerwako liri ku Block 273 plot 14 ne 16 e Kkona mu Busiro.yokka Mpungu agamba\nnti Kizito ne banne baafuna obuyinza ku ttaka lino nga tebamaze kukkirizibwa bafamire bonna era ne balifunako ekyapa mu ngeri emenya amateeka.zito ne banne okuli Fred Mubiru ne Kyobe James twabavunaana kufuna kyapa ky’ettaka lino\nBwe baatuuka ku poliisi baatugamba nti bagenda kutuula nga famire bateese era kye baakola, abawala ne babawa ettaka lyabwe.\nKye mmanyi nti Kizito bwe yalaba nga tugenda kubawaabira mu kkooti kwe kugoba ku by’okufuna obuyinza okuva mu ofiisi ya Administrator General era ne bafuna obwannannyini nga tebamaze kuteesa na bafamire.\nEra kye mmanyi, nze okuwa Katamba ekyapa yamala kujja na Mubiru musika wa Musoke ne nkimukwasa,” Mpungu\nKyokka Katamba bwe nnayogeddeko naye yang’ambye nti ekyapa okukimuwa, bwe yatuuka ewa Mpungu baakubira Mubiru essimu n’akkiriza okukimuwa.\nKyokka Mubiru binon byonna abyegaana. Agamba nti tewali yamukubira ssimu oba yadde ye okwesitula ne Katamba okugenda ewa Mpungu, nti era ye okumanya nti ekyapa kigenze ewa Katamba, manerenda\nyamala kukubira muto we Kizito essimu okumutegeeza nti ekyapa y’akirina!\nEkyewuunyisa kwe kuba nti ekyapa kya Musoke kyali kiwandiisiddwa nga kizibiti ku poliisi y’e Wakiso ku nnamba 15782!\nKati olwo kisoboka kitya okuweebwa atali mmemba wa famire?\nBwe kiba nti Mubiru ne Katamba bakkiriziganya nti tebaagenda onna wa Mpungu, mbega\nomukulu nga Mpungu akakasa atya nti gwe yali ayogera naye ku ssimu yali Mubiru atuuke okumukkiriza okuwaayo ebyapa?\nFred Mubiru, omusika wa Musoke agamba: Bwe kiba nti twakkaanya nga famire wamu ne Katamba, lwaki ate Kizito yawaabira Mpungu, bannyina ne Katamba?\nNga April 27 nnali Ssentema, abapoliisi okuva e Wakiso okuli omu ayitibwa Latiff ne Ssemanda ne bampa ebbaluwa nga banneetaaga ku poliisi nga April 29. Mu mmotoka mwajjiramu bannyinaze babiri naye tebaavaamu. Ku poliisi twagenda ne Kizito, bwe twatuuka eyo ne bamugamba nti twabba ettaka ne tulizza mu mannya gaffe.\nEyakulira okunoonyereza ku musango guno ayitibwa Okunyuk yalagira Latiff ne Ssemanda ne banzisa mu mmotoka nga ndi ku mpingu ne tugenda ewa maama e Kawempe okunona ekyapa.\nMaama bwe yalaba nga ndi ku mpingu yatya nnyo n’awaayo ekyapa era okuva olwo yalwala atereeranga. Ekyapa\nolwakifuna kwe kunteera ku kakalu ka poliisi.” Kyokka bwe nnatunuulidde bondi ya poliisi eyakolebwa nga April 29, Mpungu yalaga nti omusango ogwali guvunaanibwa Mubiru kwali kufuna ssente mu lukujjukujju! Ssente ki ezaali zoogerwako?\nYe lwaki Mubiru yekka ye yafuna bondi, Kizito bwe baagenda bombi ku poliisi n’atagifuna?\nMubiru agamba nti kitaawe okufa wadde ettaka yali yaligula naye ekyapa kyali kikyali mu mannya ga Elizabeth Nakabiri.\nNaye yali alese nga kinaatera okukyusibwa. Bwe baawulira nti liyinza okutundibwa kwe kugenda ne balinunula. Bonna abana abali ku kyapa kati okuli Nakkazi Lovinsa, Mubiru Fred, Drake Kizito ne Kyobe James era be baali balondeddwa\nokuddukanya ebyobugagga by’omugenzi ku lw’abalala.\nKatamba agamba nti okumanya bakkaanya, n’olwa April 30 lwe baagenda ku ttaka okulirambula, famire yonna yaliyo.\nKyokka Mubiru agamba nti bo baagenda kubanga baali balagiddwa era ku ttaka baali ku mudumu gwa mmundu kubanga e Katamba yajja alina abemmundu! Ebirala birinde.\nAb’e Njeru balumiriza ssentebe okukolagana n’abababbako ettaka


Bukedde Online - Abazannyi bange banjiyeeyo ku Zambia - Micho\nDavid Lutalo aliisa buti...\n‘Nze nnaafa siguze ku mmotoka mpya’\nWADDE nga Cranes eri mu kibalo ky’okwesogga ‘quarter’ z’empaka za CHAN, omutendesi waayo Micho Sredojevic agambye nti ne bwe banaaba tebayiseemu, ttiimu ye erina bingi by’eneeba efunye mu mpaka zino.\nCranes yakubiddwa Zambia ggoolo 1-0 mu mupiira gwayo ogwokubiri mu kibinja D mu mpaka za CHAN ezibumbujjira e Rwanda ekyasannyalazizza emikisa gy’okuyitamu. Micho yategeezezza abaamawulire oluvannyuma lw’omupiira nti talina kye yeekwasa olwa ttiimu ye okukubwa kyokka kizibu okubuusa amaaso ekya kapiteeni wa ttiimu ye obutabaawo.\nKapiteeni wa Cranes, Farouk Miya yafuna obuvune nga Cranes eremegana ne Mali ggoolo 2-2 ekyamulemesezza okuzannya ensiike ya Zambia. “Twatandise bulungi era abalenzi omupiira baagezezzaako naye ggoolo zigaanyi bugaanyi okunywa.\nTufunye emikisa mingi ne tulemwa okugikozesa bo ogwabwe ogumu ne bagukozesa era ne batutwalako obubonero, Micho bwe yategeezezza. Yagasseeko nti, “Waliwo n’abazannyi abanjiyeeyo naddala ku ludda olwa ddyo kubanga tevuddeyo mupiira gwonna gusazibwa mu kugezaako okukola emikisa omuva ggoolo ng’ate kino kye twayogeddeko oluvannyuma lw’ekitundu ekisooka.” Cranes kati yeetaaga kuwangula Zimbabwe gy’esembyayo ku Lwokusatu nga bw’esabirira Zambia ekube Mali mu nsiike endala.\nZambia yawezezza obubonero mukaaga n’ekakasa okwesogga ‘quarter’. Mali eyakubye Zimbabwe 1-0 eri ku bubonero buna sso nga Zimbabwe terinaayo kabonero.\nMu bimu Micho bye yeenyumirizaamu, bwe bumanyirivu ttiimu ye bw’efunye mu mpaka zino ssaako abazannyi abagenze basajjakula nga kati basobola okuzannya ku Cranes enkulu.\nMicho yagambye nti agenda kuyita abazannyi bano nga Cranes yeetegera Burkina Faso mu z’okusunsulamu abalizannya eza Afrika omwaka ogujja e Gabon. Guno mulundi gwa Cranes gwakusatu nga yeetaba mu mpaka za CHAN kyokka enfunda ebbiri ezisembye, tevudde mu kibinja.


Bukedde Online - Ab'e Bussi balaajana ku makubo n'ebyobulamu\nKanso Kiwanuka avuganya Minisita Kibuule y...\nABATUUZE mu ggombolola y’e Bussi mu disitulikiti y’e Wakiso balaze bye baagala abakulembeze baabwe bakole bwe banaaba babalonze omwaka ogujja.\nAbantu e Bussi nga balinze okusomoka ku nnyanja.\nABATUUZE mu ggombolola y'e Bussi mu disitulikiti y'e Wakiso balaze bye baagala abakulembeze baabwe bakole bwe banaaba babalonze omwaka ogujja.\nSsentebe Matia Lwanga Bwanika.\nBaanokoddeyo ebyo ebikyagaanye ate n'okubasaba okwongera amaanyi mu bimu ku bikoleddwa. Gillary Odongo omutuuze ku kyalo Zinga mu Bussi yategeezezza nti balina okusoomoozebwa olw'amagye okubakuba kibooko buli lwe bagenda ku nnyanja okuvuba ekireetedde abamu okufi irwa obulamu bwabwe abalala ne bavaayo n'ebisago eby'amaanyi.\n"Ffe tuli ku nnyanja era emirimu egisinga kwe tugikolera naye omukulembeze anaavaayo okutugonjoolera ekizibu ky'okutulugunyizibwa ku nnyanja gwe tugenda okulonda," Odongo bwe yategeezezza. Yanokoddeyo n'eky'amakubo amabi ku kyalo Zinga ng'emmotoka ezandibadde zigakola tezirina bwe zituukayo kuba ekitundu kyetooloddwa nnyanja.\nSarah Namwanje ow'oku kyalo Ggulwe mu Bussi yategeezezza nti balina ekizibu ky'obutaba na ddwaaliro mu kitundu era kisinga kukosa bakyala. "Ekiseera ky'okuzaala, abakyala abasinga balinnya lyato ne batwalibwa e Ntebe kyokka olw'obuwanvu bw'olugendo, abamu bafi ira ku nnyanja. Abakulembeze batusembereze eddwaaliro okumpi," bwe yagambye.\nYagasseeko nti n'ebyenjigiriza bikyali bibi olw'obutaba na masomero gamala. Namwanje yagambye nti kikaluubiriza abayizi okusomoka okuva ku kizinga ekisooka okudda ku kirala era bangi bwe babikoowa nga batandika kuvuba. Ebbula ly'amazzi nakyo kibobbya abatuuze emitwe. Balaze n'ebyokwerinda okuba ebinafu.\nBWANIKA ANNYONNYODDE: Ssentebe wa disitulikiti y'e Wakiso, Matia Lwanga Bwanika nnyonnyodde nti amakubo obutakolebwa ku kyalo Zinga kivudde ku ntambuza y'ebimotoka ebigakola okubulwa we biyita.Yagambye nti omukisa ogwandibaddewo kwe kugatta Zinga ku Kammengo nga weetaagawo enteeseganya n'abakulembeze b'e Mpigi ku nsonga eno.\nKu ky'amazzi, yagambye nti disitulikiti esobodde okuteekawo ekifo ku kizinga Bussi ekisaasaanya amazzi mu batuuze nga kikolera ku masannyalaze g'enjuba.\nZinga ku Kammengo\nAsangiddwa ku loogi ng'attiddwa mu bukambwe\nPoliisi esibidde omuwala mu kaduukulu n'omusajja n'amusobyako\nBayombedde mu kulayiza Meeya e Njeru


Bukedde Online - Museveni agguddewo olusirika lwa NRM\nMuseveni ng'ayogerera mu lusirika lwa NRM\nPULEZIDENTI Museveni agguddewo olusirika lw’akakiiko ka NRM akafuzi ( CEC ) olugenda okumala ennaku ettaano nga lukubaganya ebirowoozo ku nsonga ezitali zimu okuli n’ebikwata ku by’okukyusa mu Konsitityusoni ng’eggwanga lyetegekera okulonda kwa 2021.\nOlusirika luno luli mu wooteri ya Chobe Safar Lodge esangibwa mu kkuumiro ly’ebisolo erya Murchision Falls mu disitulikiti y’e Nwoya mu bukiikakkono bwa Uganda. Lugenda kuyinda okutuuka nga Febuary 20,2019.\nPulezidenti Museveni ategeezezza nti ekimu ku bintu ebikulu ebirina okussibwako essira mu lusirika kwe kumalawo obwavu mu byalo gye yagambye nti abantu 68 buli 100 gye babeera. ‘‘Buno bwe bunafu bwaffe obusinga obukulu, tusaanye ensonga tuzikubaganyeeko ebirowoozo twogere olulimi lumu’’ Museveni bwe yagambye.\nSsabawandiisi wa NRM Justine Kasule Lumumba ng'annyonnyola ensonga ku nsonga z'olusirika\nYagambye nti olusirika lulina okukubaganya ebirowoozo ku by’enfuna. Yasiimye baneekolera gyange olw’okuyamba ku gavumenti okusitula enkulakulana y’eggwanga.\nSsabawandiisi wa NRM Justine Kasule Lumumba yagambye nti ekibiina kiyimiriddewo ku maanyi ga ssentebe wakyo okuyigga nsimbi za kukola ku pulojekiti ezitali zimu n’asaba bammemba okukubaganya ebirowoozo ku ngeri endala gye kiyinza okufuna ensimbi.\nYasabye abantu okumanya ennyo ebikwata ku nguzi n’okugirwanyisa n’agamba nti kino (obuli bw’enguzi) bukosezza eby’okussa mu nkola manifesito ya NRM.


Bukedde Online - Okukola oluguudo lw'e Namirembe luttukizza enkaayana\nOkukola oluguudo lw'e Namirembe luttukizza enkaayana\nEngeri gye weerinda obulwadde obusaasaanyizibwa embwa egudde eddalu\nOkukola oluguudo lw'e Namirembe luttukizza...\nKABAKA Ronald Mutebi II waakukola ekyafaayo bw'anaalinnya ku butaka bw'ekika ky'ekinyomo e Kyasa mu Buddu omulundi gwe ogusoose okulambula Obutaka bw'ebika bukya atuula ku Nnamulondo kati emyaka 25 egiyise.\nOkulambula Obutaka bw'ebika Kabaka waakukikola ku Mmande June 10,2019 ng'obutaka obulala bw'agenda okulambula kuliko obw'ekika kya Namungoona obusangibwa ku kyalo Birongo mu muluka gw'e Kasaka mu ggombolola ya Mutuba I Buwunga ate n'ekika ky'Ennyonyi Endiisa ekisangibwa mu ggombolola ya Mukiise\nMinisita w'amawulire era omwogezi w'Obwakabaka, Noah Kiyimba yategeezezza Bukedde ku Lwokusatu ng'enteekateeka eno bwe yava mu nsisinkano Kabaka gye yalimu n'abataka abakulu ab'ebika nga May 2-3,2019 nga baddamu okumusaba\nasiime alambule obutaka ng'okusaba okwasooka kwaliwo emyaka ena emabega.\n" Kikulu kubanga guno gwe mulundi ogusookedde ddala Kabaka okulambula obutaka bw'ebika. Yasiimye okulambula kuno ng'atandikira Buddu n'obutaka bw'ekika ky'ekinyomo, Namungoona n'ennyonyi Endiisa.\nTusaba ebika byonna byeteeketeeke bulungi okwaniriza Omutanda," Kiyimba bwe\nKiyimba yayongedde n'ategeeza nti, okulambula kuno kwa kwongera okutumbula ebyobulambuzi mu bika kubanga buli kika kirina ebifo eby'enkizo ebisobola okulambulwa ng'ekyetaagisa kwe kwongera okubikulaakulanya.\n"Enteekateeka eno nnungi kubanga Empologoma etugguliddewo okulambula obutaka buno.Obutaka bwonna kumpi byabulambuzi nga buli kika kirina ebyafaayo eby'enkizo, era ebikulu ennyo omuntu bye yandisaanye okulambula.Eky'okubiri kwe kutuggulirawo abazzukulu okuddayo okulambula obutaka bwaffe," Minisita Kiyimba bwe yategeezezza.\nEssaza ly'e Buddu lirimu obutaka bw'ebika 10 okuli Omutima Omuyanja e Bbaale, Ekinyomo e Kyasa, Ente e Mulema, Ngabi Nnyunga e Bwende nga bino bisangibwa mu ggombolola ya Ssaabagabo Kyannamukaaka.\nAte Ngaali e Buzooba, Namungoona e Kasaka, Omutima Omusagi e Butale,Amazzi g'e Kisasi e Kajuna bisangibwa mu ggombolola ya Mutuba I Buwunga. Abalangira b'e Ssanje nabo basangibwa mu ggombolola Mutuba V Kakuuto.\nMu nteekateeka eno ey'okumala ennaku ennya, Kabaka yasiimye okutandika okulambula Buddu n'okuggalawo empaka z'amaato ku Lwomukaaga nga\nEmpaka zino ziri wakati w'amasaza ga Buganda.\nOmulabirizi wa West Buganda, Bp. Katumba Tamale yategeezezza nga Kabaka bw'agenda okusimba omuti mu kifo kino era n'asaba abakrisitaayo bajje mu bungi ku lunaku olwo.\n"Tuli basanyufu nti Kabaka asiimye okusabirako wamu naffe mu Lutikko e Kako.\nTwetegese okumwaniriza era waakusimba omuti saako n'okutongoza akapande ak'ekijjukizo ky'okusinza kwe okw'olunaku olwo.\nAbakulisitaayo bonna mbasaba okujja mu bungi," Bp. Katumba bwe yategeezezza.\nly'e Kitovu nga lino yaliweerezaamu ensimbi mu 2014-2016 okujjanjaba\nabakyala abatawaanyizibwa obulwadde bw'okutonya era ayinza n'okusiima n'alambula Muteesa I Royal University e Kirumba - Masaka.\n"Agenda kwongera kuggumiza omulamwa gw'okulwanyisa obulwadde bwa nnalubiri.\nObwakabaka nga bukolagana n'eddwaaliro lino bwajjanjaba abantu bangi era bangi bakyajjanjabibwa mu kifo kino," Kiyimba bwe yategeezezza.


Bukedde Online - Mugabe agaanyi okusoma ekiwandiiko ekirekulira\nOmwana ayiye petulooli ku nju za kitaawe...\nMugabe olwalabye omutwe gw’ekiwandiiko nga gwogera “KULEKULIRA” yagaanyi wadde okuddamu okutunula ku kiwandiiko ekyo n’asitukawo addeyo mu kisenge, kyokka Gen. Chiwenga n’amwesimba mu maaso nga bw’amugamba nti “Comrade Mugabe kino kirina okuggwa olwaleero era kati era wano kubanga kiyamba ggwe n’eggwanga lyaffe lyonna”.\nMugabe nga bimusobedde\nOKUVA amagye lwe gaasazeeko amaka ga Mugabe, ensiitaano eyaddiridde ya kumukkirizisa akole abajaasi bye baagala.\nOlwokuna lwonna, amagye gaalumazeeko nga gakyali mu kuyiiya ekiddako oluvannyuma lwa Pulezidenti Robert Gabriel Mugabe 93, okugaana okusoma ekiwandiiko kye baabaadde bamutegekedde ng’alangirira nti alekulidde.\nOmuduumizi w’amagye, Gen. Constantino Guveya Chiwenga eyakulidde okuwamba, ne ba Genero abalala okuli omuduumizi w’eggye ery’oku ttaka Gen. Phillip Valerio Sibanda n’omuduumizi w’eggye ery’omu bbanga Air Marshal, Perrance Shiri beesitudde ne bagenda okusisinkana Mugabe mu maka ag’Obwapulezidenti agayitibwa ‘Blue Roof’.\nBwe batuuse mu ‘Blue Roof’ mu kitundu eky’e Borrowadale Brook, ku ssaawa nga 5:00 ez’ekiro ku Lwokusatu ba Genero baagenze butereevu mu kisenge bya Mugabe gye baamusanze ng’atudde ku buliri.\nOmu ku bajaasi mu ggye eryawambye erya Zimbabwe Defence Forces (ZDF) yategeezezza munnamawulire w’olupapula lw’amawulire e Zimbabwe oluyitibwa Chronicle nti Mugabe akyabasobedde kubanga tebaagala kumutuusaako buzibu bwonna, wabula abaanukula n’ekkabyo ng’alinga alowooza nti akyalina obuyinza.\nYagasseeko nti essaawa nnyingi azimala yeebase, era ne bwe bamugolokosa yeefuula atawulira n’abulizaako.\nENGERI MUGABE GYE YAKAMBUWALIDDE ABAAMUWAMBYE\nMu kugenda mu kisenge, Mugabe baamusanze ali mu birowoozo wabula bwe yalabye bayingidde ne yeekung’aanya n’adda ku buliri waggulu ne yeefuula abadde yeebase. Baamulemeddeko ne bamulagira atuule boogere era wakati mu kwekaka n’akkiriza babeeko bye boogera.\nNga tebannatuuka mu kisenge, nti baasoose kumuyita mu ddiiro eddene kyokka n’agaanira mu kisenge, abajaasi kwe kumulumbayo.\nNga bakyali mu ddiiro, yasoose kubaboggolera ng’ababuuza kye bamwagaza. Yabalagidde bave mu maka ge bagende kubanga talina ky’abeetaaza era kino ky’ekyabatanudde ne bagenda mu kisenge bamuggyeyo.\nGen. Chiwenga bwe yalabye nga “Uncle Bob” (erinnya lye batera okumuyita) yeefudde wa ggume kwe kumugamba nti ensonga gye baliko nkulu ssi ya kusaaga ne Gen.\nSibanda n’ajjuuliriza nti ensonga ebasitudde bonsatule ekwata ku ggwanga n’olwekyo alina okubawuliriza oba ayagala oba tayagala. Baamuwadde amagezi nti abeere mukkakkamu ng’ayogera nabo kubanga mu kiseera kino y’asinga okufuna mu kwogeraganya okusinga amagye.\nBaabadde boogerera kumukumu, olwo Mugabe kwe kubagamba nti eby’okumuleekaanira bakimanyi tabyagala era nti bwe babeera tebasobola kwogera omu kw’omu, bamuviira kubanga teyeewulira bulungi.\nEkyaddiridde kaabadde kasiriikiriwo, Mugabe n’abasaba bafulume, abasange mu ddiiro n’agattako nti ate ne mu ddiiro, ajja kulaba omu kw’omu sso ssi kibinja ky’abantu.\nGenero Chiwenga ng’ali ne Mugabe gye buvuddeko.\nOmukutu gw’amawulire ogwa Newsday gwategeezezza nti nga waayise ekiseera kumpi kya ssaawa nga nnamba nga Mugabe abategeeza nti yeetereeza ajja era bwe yavudde mu kisenge n’ayogera ne Gen. Chiwenge okumala eddakiika nga 30 era wo we yamuweeredde ekiwandiiko ekyabadde kibagiddwa nga Mugabe yabadde waakukisoma ku ttivi y’eggwanga Zimbabwe Broadcasting Cooperation (ZBC) ng’alekulira .\nMugabe yagaanyi okuddamu okuvaamu ekigambo n’asirika busirisi ebbanga lyonna eryazzeeko ne ba Genero abalala ne bwe beegasse ku Chiwenga era Mugabe yeeremye.\nBaavuddewo ne basalawo okusooka okumusindikira abamu ku bakulembeze abassibwamu ennyo ekitiibwa mu kibiina kya ZANU PF era ku Lwokuna abamu baalabiddwaako nga bagenda mu maka ga Mugabe okwongera okumuperereza.\nEnteekateeka zaabadde zikoleddwa Mugabe okusoma ekiwandiiko ng’alekulira n’oluvannyuma Emmerson Dambudzo Mnangagwa 75, gwe yabadde yafuumudde mu kifo eky’omumyuka asooka owa Pulezidenti ku Mmande ewedde alangirirwe nga Pulezidenti ow’ekiseera ng’olulonda kwa 2018 okubadde kwetegekerwa, bwe kutuuka.\nAmagye gaabadde gaagala enkyukakyuka zitambuzibwe mu mirembe nga beewala amawanga amalala okubalaba ng’abaawambye obuyinza; kyokka abamu ku ba Genero mu magye balina endowooza nti Mugabe bw’anaagenda mu maaso n’okweyisa mu ngeri ey’okusaaga, baakusalawo kye balowooza ekinaabatwala mu maaso era bakirangirire.\nBalowooza nti emyaka Mugabe gy’alimu gy’egimuleetera okweyisa mu ngeri gye yeeyisizzaamu; ensonga ez’amaanyi n’azitunuulira ng’ez’olusaago.\nAMAGYE GANOONYA MUKA MUGABE\nOmukutu gw’amawulire ogwa Bulawayo24 gwategeezezza nti oluvannyuma lwa Mugabe okugaana amagye kye gaabadde gapanze, kati ba Genero bazzeeyo ku mmeeza okupanga obupya.\nPulaani eyabadde ekoleddwa Mugabe okulekulira ku lukwe yabadde ekkaanyiziddwa mu kakiiko k’amagye ak’oku ntikko.\nKyokka Mugabe okuwalira kikyusizza pulaani nga kati ba Genero basazeewo okunoonya Grace Mugabe mukazi wa Mugabe, agambibwa nti ali Namibia.\nAbajaasi baabadde bafunye ne lipoota okuva mu kimu ku bitongole ebikessi ng’eraga nti Grace yandiba nga tali Namibia nga bwe kyasaasaanye wabula ng’akyali munda mu ggwanga era baasazeewo kino bongere okukinoonyerezaako bazuule oba kirimu obutuufu.\nBa Genero mu lukiiko lwabwe baagambye nti singa bafuna Grace Mugabe ne bamutwala ewa bba, bajja kumweyambisa ng’akamasu okumukkirizisa okusoma ekiwandiiko ky’okulekulira kubanga omukazi ye ateekwa okuba ng’amanyi ebigenda mu maaso kye bitegeeza eri obulamu bwabwe.\nKyasaliddwaawo nti Mugabe bw’akkiriza okusoma ekiwandiiko, bagenda kumuwa obukakafu okumulabirira ebbanga lyonna okutuusa okufa n’obutamuggulako misango oba okumuyigganya n’aba famire ye.\nWabula waliwo ba Genero abatakkaanya na kya kukozesa mukazi nga bagamba nti wa bulabe nnyo ateetaaga kweriraanya.\nMUSAJJA WA MUGABE EYAKWATIDDWA AYASIZZA EBYAMA\nWadde embeera yabadde nzikakkamu ku Lwokuna mu bibuga byonna naddala nga ne Harare mw’ogitwalidde, amagye gaabadde gakyakwata basajja ba Mugabe naddala ababadde bakolagana ennyo ne Grace Mugabe.\nAbamu ku baasoose okukwatibwa baagonze era ne beetonda.\nAbadde akulira abavubuka mu kibiina kya ZANU PF ekiri mu buyinza, Kudzanai Chipanga eyakwatiddwa amagye ku Lwokusatu yeetondedde omuduumizi w’amagye Gen. Chiwenga ne ba genero abalala be yayisaamu amaaso ku Mmande.\nChipanga y’omu ku basajja ba Mugabe abaagonze ne bawaayo okwetonda kwabwe eri amagye era nga bakutadde mu buwandiike.\nAbamu ku Baminisita ababadde balasana n’ebigambo ebivvoola amagye n’okunafuya Mnangagwa nabo baataddeyo okwetonda kwabwe n’obweyamu okukolera awamu n’amagye okutwala Zimbabwe mu maaso awatali kuleetawo kajagalalo konna.\nChipanga yasinzidde ku ttivi y’eggwanga (ZBC) ne yeetondera ba Genero nti waliwo abaamuwa ekiwandiiko kye yasoma ku Mmande ku kitebe kya ZANU PF ng’avuma ba genero abo n’abasaba ekisonyiwo kubanga akyali muvubuka muto akyetaaga okuwabulwa aleme kukola nsobi mu bulamu.\nYagambye nti ekiwandiiko kye yasoma ekyali kijjudde ebivumo kyamuweebwa Rodney Dangarembizi eyaliwandiika ng’ali ne Grace Mugabe.\nMu kwetondera ba genero, Chipanga yayasizza ebyama ku nteekateeka za muka Mugabe n’akabinja ke aka G40 nga bwe babadde bateekateeka okutemula n’okukola effujjo ku bantu bonna abatawagira muka Mugabe okulondebwa mu kifo eky’omumyuka wa Puledenti ekyabadde kigobeddwamu Mnangagwa.\nYagambye nti amanyi n’abaali ku lukwe olwali lukoleddwa okutta Mnangwagwa mu August 2017 nga bakozesa obutwa kyokka n’asimattuka bwe baamutwala e South Afrika mu bwangu n’ajjanjabibwa.


Bukedde Online - Kibalama ayogedde: 'Aba Bobi tebansasula'\nAmagye kati ge gakuuma ewa Kibalama\nEnneeyisa ya Kibalama eyawa Bobi Wine ekib...\nKibalama nga bw'afaanana\nABA BOBI TEBANSASULA\nMoses Kibalama eyaguza oba okuwa Bobi Wine ekibiina kya NUP ayogedde;\nTwakkaanya nga tuli baakuweebwa obukadde butaano obwaddoola zituyambeko mu buzibu bwe twalimu. Twakolagana bulungi wabula tuba tugenda mu maaso twewuunya nga tulaba ate bannaffe (aba Bobi) tebatusasula. Wano we twazuulira nti eno ddiiru yali egaanye era ne tusalawo tubiveemu.\nNe bw'otunuulira butunuulizi ebintu bwe bitambula ebimu si birambulukufu nga tekikyatwetaagisa kukolagana na bantu ng'abo.\nKibalama mu katambi kirabika yabadde ne Simbwa Magombe eyategeezezza nti ye yali omuwandiisi w'ekibiina kya NUP nga tekiNnalonda Bobi era y'omu ku baateekateeka okukikulembera.\nMu katambi, Simbwa yategeezezza nti ebintu byasooka kutambula bulungi nga batuukiriddwa aba People Power abaabasaba okubeegattako ne bakkiriza.\nAgamba nti azze ategeeza ttiimu ya Bobi eky'okukola nga bakola byabwe okutuusa lwe baalemereddwa.\nKibala ma bye yas ooka okw ogera Njagala okutegeeza eggwanga nti okuva lwe twasalawo okukola enkyukakyuka z'ekibiina ne tukkaanya ne Bobi Wine ku nsonga y'ekibiina (NUP), mbadde mu buzibu obw'amaanyi ng'abantu abatategeekereka bantiisatiisa okunkolako obulabe nga bambuuza lwaki nakkiriza Omubaka Kyagulanyi okukikulembera.\nWaliwo n'abannumba awaka era nasala amagezi ewange saasulawo. Abantu banjogerera bingi naye njagala okubategeeza nti ekibiina wekiri mu mateeka nga kikyakulembera omubaka Kyagulanyi ate kikyali ky'amaanyi.\nEndwadde z'ekikaba zitta apetayiti y'ekisenge\nNnakawere kola bino okunyweza omukwano\nEbika by'emmere ebibuza ag'emugga


Bukedde Online - Eyakuba owa KCCA n’amubba alaze poliisi gye bawummulira\nAbaazimba ku luzzi batabudde ab’e Kajjansi...\nOMUVUBUKA eyakubye omukozi wa KCCA n’amunyaga n’amuleka ng’ataawa atutte poliisi n’agiraga ebifo ye ne banne gye basinziira okujja okubba abantu n’awaayo n’olukalala okuli amannya ga banne.\nJafferi Kidayida eyakwatiddwa poliisi oluvannyuma lw’okwetegereza ebifaananyi kkamera bye yakwata ng’ali mu kikolwa eky’okukuba Mathias Ssekamatte, ye yakulembeddemu abaserikale.\nAbaserikale abakulembeddwaamu akulira poliisi y’e Nakasero, Francis Liiga , Kidayida yasoose kubatwala mu kibangirizi ky’Olubiri e Mengo awali ebimuli n’ategeeza nti waliwo abawummulirawo mu budde obwemisana nga bwe balinda obudde buwungeere bagende bateege ab’okubba. Kidayida era yatutte abaserikale mu Kisenyi wasula n’aggyayo akatabo k’agamba nti mulimu nnamba z’essimu za banne babba nabo.\nPoliisi yakutte Collins Walugembe naye ali mu kibinja ekinyakula ssimu ku bantu ku nguudo ez’enjawulo ne bazitunda mu Cooper Complex. Bwe baavudde mu Kisenyi yabatutte emabega w’ekizimbe kya Ovino okuliraana ekkanisa y’Abakristaayo ng’eno banne bwe baamulengedde n’abaserikale ne baddukira mu mwala.\nKidayida yakwatiddwa poliisi oluvannyuma lw’okufuna ebifaananyi ebyakwatibwa kkamera y’oku luguudo e Nakasero nga bimulage engeri gye yalumbamu Ssekamatte n’amukuba ejjinja ku mutwe n’amunyagako ebintu n’adduka. Oluvannyuma yakozesa essimu ya Ssekamatte n’akubira abooluganda lwe ne babasaba emitwalo 12 ze baasindika.\nAmyuka omwogezi wa poliisi mu Kampala n’emiriraano, Luke Owoyesigyire yagambye nti, bagenda kweyambisa amawulire Kidayida ge yabawadde okukwata banne baakolagana nabo mu kubba abantu ku kifuba n’okubavunaana.